MALAYSIA MASIH SELAMAT UNTUK DIKUNJUNGI: TPM

GEORGE TOWN: Rakyat diseru untuk bersama-sama memberikan mesej yang positif, bahawa Malaysia masih selamat untuk dikunjungi, walaupun negara kini berdepan dengan penularan COVID-19.

Timbalan Perdana Menteri Datuk Seri Dr Wan Azizah Wan Ismail berkata, permulaan tahun ini agak mencabar khususnya untuk sektor pelancongan dan kerajaan sedang merangka pelbagai strategi bagi membantu industri itu, berhadapan masalah berkenaan.

“Sehingga hari ini, kerajaan persekutuan masih melaksanakan penganjuran acara atau program serta aktiviti, yang melibatkan orang ramai.

“Namun kita perlu sentiasa berwaspada, dengan mengambil langkah perlindungan diri serta kesiapsiagaan, seperti saranan Kementerian Kesihatan dalam menangani penularan tersebut,” katanya ketika berucap merasmikan Majlis Rumah Terbuka Malaysia (MRTM) Tahun Baharu Cina 2020, di Padang Kota Lama, di sini malam ini.

Pada masa yang sama, beliau turut menasihati rakyat untuk tidak menyebarkan dan mempercayai berita tidak benar atau maklumat palsu di media sosial, kerana ia hanya menimbulkan kesan buruk seperti perasaan panik serta pergaduhan.

Sebaliknya masyarakat digalakkan sentiasa merujuk portal ‘sebenarnya.my’ bagi mendapatkan maklumat terkini yang sahih, daripada sumber rasmi kerajaan.

Katanya dalam usaha menangani persepsi negatif terhadap penularan COVID-19, Kementerian Pelancongan, Seni dan Budaya (MOTAC) telah menubuhkan Jawatankuasa Tindakan Pemulihan Pelancongan, bagi merangka strategi pemulihan industri pelancongan negara, yang terkesan dengan keadaan itu.

Selain itu MOTAC turut merangka strategi jangka masa pendek untuk pasaran jarak dekat negara-negara ASEAN, sebagai kempen alternatif untuk pemulihan industri pelancongan negara.

Dr Wan Azizah pada masa yang sama turut mengajak rakyat Malaysia, untuk meluangkan masa bercuti dalam negara bagi menyokong kempen Tahun Melawat Malaysia 2020, dan terdapat lebih 200 acara dalam kalendar pelancongan yang dianjurkan oleh kerajaan persekutuan dan negeri, mahupun pihak swasta.

“Dalam menyemarakkan kempen Visit Malaysia 2020 bagi pasaran antarabangsa, kita sebagai tuan rumah hendaklah menyambut kehadiran pelancong dengan ikhlas dan ramah mesra. Kita juga seharusnya mempamerkan tradisi budaya rakyat di negara ini, yang masih menjunjung tinggi nilai ketimuran, seperti sopan santun, jujur, amanah, hormat menghormati dan berbudi bahasa.

“Saya juga berharap penggiat industri pelancongan, dapat mengutamakan aspek keselamatan dengan meningkatkan kualiti perkhidmatan dan memastikan penyediaan fasiliti yang mencukupi, agar pelancong yang berkunjung ke negara ini sentiasa berasa selesa dan selamat,” katanya. — BERNAMA


PM MAHU JAKIM JADI GEDUNG DAKWAH, CONTOH DALAM PENGURUSAN HAL EHWAL ISLAM

KUALA LUMPUR: Perdana Menteri Datuk Seri Anwar Ibrahim meletakkan harapan tinggi kepada Jabatan Kemajuan Islam Malaysia (JAKIM) untuk tampil sebagai sebuah gedung dakwah yang menyampaikan mesej Islam kepada masyarakat.

Menteri di Jabatan Perdana Menteri (Hal Ehwal Agama) Datuk Dr Na’im Mokhtar berkata Anwar juga mahu JAKIM menjadi institusi contoh dalam pengurusan hal ehwal Islam.

“Kami amat berbesar hati menerima kunjungan Datuk Seri Anwar Ibrahim ke JAKIM di Kompleks Islam Putrajaya pada petang Selasa.

“Perdana Menteri telah mengadakan pertemuan dengan pengurusan kanan JAKIM diketuai Ketua Pengarah JAKIM, Datuk Hakimah Mohd Yusoff,” kata Na’im dalam catatan di Facebooknya.

Tambah beliau perdana menteri turut  diberikan taklimat berkaitan struktur serta fungsi JAKIM termasuk usaha-usaha yang dilaksana JAKIM sebagai agensi penyelaras hal ehwal Islam di peringkat Persekutuan. – AlHijrah Online


POLIS TERIMA DUA LAPORAN KEMATIAN KANAK-KANAK DI HTAR

SHAH ALAM: Polis mengesahkan menerima dua laporan berhubung kematian seorang kanak-kanak perempuan di Hospital Tengku Ampuan Rahimah (HTAR) Klang baru-baru ini.

Ketua Polis Selangor Datuk Hussein Omar Khan berkata laporan polis berkenaan diterima masing-masing daripada pihak hospital dan bapa mangsa dan siasatan sedang dijalankan mengikut Seksyen 31(1)(a) Akta Kanak-Kanak 2001.

“Siasatan mendapati mangsa seorang kanak-kanak warga tempatan berumur 10 tahun dibawa oleh ahli keluarganya untuk mendapatkan rawatan di HTAR dan meninggal dunia ketika mendapatkan rawatan. Kejadian itu juga tular di media sosial dan mendapat perhatian pelbagai pihak.

“Siasatan terperinci, menyeluruh, adil dan saksama akan dijalankan terhadap aduan kedua-dua pihak iaitu hospital dan penjaga. Polis Diraja Malaysia (PDRM) tidak pernah menafikan hak sesiapa dalam menjalankan siasatan kes ini,” katanya dalam kenyataan.

Hussein turut menyeru orang ramai agar tidak membuat spekulasi berhubung kejadian itu dan sebarang maklumat boleh disalurkan ke balai polis berhampiran atau menghubungi pegawai penyiasat, Inspektor Natalie Anak Allin di talian 03-55145222 atau 019-6422985.

Semalam, Pengarah HTAR Dr Zulkarnain Mohd Rawi menerusi kenyataan memaklumkan akan menjalankan siasatan berhubung kematian seorang kanak-kanak berusia 10 tahun ketika mendapatkan rawatan di hospital berkenaan baru-baru ini. –AlHijrah Online


KEPALA AIR KEMAMAN: DUA MAUT, BEBERAPA INDIVIDU DIKHUATIRI LEMAS

KUALA TERENGGANU:Seorang lelaki dan wanita ditemukan lemas dalam tragedi kepala air di Jeram Mawar, Air Putih, Kemaman hari ini.

Menurut sumber, mayat kedua-dua mangsa ditemukan kira-kira 12.45 tengah hari tadi.

“Mayat pertama, seorang wanita dijumpai orang ramai di tebing sungai berhampiran Kubur Kampung Laut manakala mayat kedua, seorang lelaki ditemukan di atas kayu di tebing sungai menuju ke Tasik Hutan Sungai Air Putih.

“Pemantauan di lokasi kejadian menemukan sebuah kereta jenis Proton Gen2 dan sebuah motosikal jenis SYM lebih kurang dua kilometer dari lokasi penemuan mayat kedua,” katanya yang dihubungi.

Menurut sumber, hasil siasatan awal pada kedua-dua mayat tidak menemukan sebarang kesan kecederaan atau peninggalan perlakuan jenayah.

“Mangsa dipercayai lemas kesan daripada kepala air yang berlaku di lokasi kejadian dan identiti mangsa belum dikenal pasti. Mayat dibawa ke Hospital Kemaman untuk tindakan lanjut,” katanya.

Sementara itu, difahamkan kira-kira 10 orang dihanyutkan air dalam kejadian tersebut, namun Bernama masih berusaha menghubungi Ketua Polis Daerah Kemaman Supt Hanyan Ramlan untuk perkembangan lanjut.–AlHijrah Online


PM HARAP MAAL HIJRAH KURNIA KESABARAN KEPADA UMAT ISLAM TERUS IKHTIAR LAWAN COVID-19

PUTRAJAYA: Sempena sambutan Maal Hijrah, Perdana Menteri, Tan Sri Muhyiddin Yassin berharap kedatangan tahun baharu Islam mengurniakan umatnya dengan keimanan dan kesabaran untuk meneruskan ikhtiar melawan COVID-19 menerusi Pelan Pemulihan Negara yang sedang giat dilaksanakan kerajaan.

“Saya berdoa agar ujian ini berupaya menjadikan kita umat Islam yang lebih bertakwa dan mempunyai ketahanan jiwa serta asertif diri yang padu,” katanya ketika berucap pada majlis sambutan Maal Hijrah Peringkat Kebangsaan 2021/1443 di Masjid Tuanku Mizan Zainal Abidin, di sini pada Isnin.

Beliau juga berharap sambutan Maal Hijrah dapat terus dihayati dan disemarakkan oleh umat Islam di negara ini walaupun semua masih berjuang untuk menamatkan pandemik COVID-19.

Muhyiddin berkata, sambutan yang diadakan hari ini adalah cerminan iltizam kerajaan agar syiar Islam terus terpelihara dan dimartabat sejajar dengan kedudukannya sebagai Agama Persekutuan yang dijunjung tinggi.

“Saya menyeru kepada diri saya dan saudara saudari sekalian, marilah bersama-sama kita menjiwai peristiwa Hijrah yang bukan sekadar mengenang perpindahan Nabi Muhammad SAW secara fizikal, dengan meninggalkan harta dan kediaman semata-mata.

“Saban tahun, peristiwa Hijrah ini memperteguh tekad kita untuk berusaha bersungguh-sungguh dalam mengamalkan ajaran Nabi Muhammad SAW, melakukan perubahan sikap dan tindakan kita kepada sifat-sifat mahmudah dan lebih baik sebagaimana dianjurkan Baginda SAW,” katanya.


KORONAVIRUS: SINGAPURA SAHKAN KES IMPORT KEEMPAT

SINGAPURA: Singapura mengesahkan kes import keempat jangkitan koronavirus Wuhan di republik itu.

Kementerian Kesihatan (MOH) Singapura dalam kenyataan berkata kes keempat yang disahkan itu melibatkan seorang lelaki warga China berumur 36 tahun dari Wuhan yang tiba bersama keluarganya di Singapura pada 22 Jan.

Beliau ketika ini dirawat di wad isolasi Sengkang General Hospital (SKH) dan keadaannya stabil, menurut kementerian itu.

Menurut MOH, beliau dilaporkan asimptomatik semasa penerbangan ke Singapura.

Beliau mengalami batuk pada 23 Jan dan mendapatkan rawatan di Jabatan Kecemasan SKH pada hari berikutnya, menurut kenyataan itu.

“Beliau disyaki dijangkiti virus itu dan segera diasingkan,” menurut kementerian itu, sambil menambah keputusan ujian berikutnya mengesahkan jangkitan koronavirus pada 9.30 malam, 25 Jan.

Sebelum dimasukkan ke hospital, MOH berkata lelaki itu tinggal di Village Hotel Sentosa.

MOH berkata ia telah memulakan penyiasatan epidemiologi dan pengesanan sentuh bagi mengenal pasti mereka yang mempunyai kontak rapat dengan lelaki itu.

Kes pertama jangkitan virus itu diumum pada 23 Jan dan dua lagi pada hari berikutnya. — BERNAMA


“KALIAN TELAH MEMPERSENDAKAN OKU” – RAS ADIBA

KUALA LUMPUR: Tular video di laman media sosial perbuatan dua pemuda yang berpura-pura menjadi orang kurang upaya (OKU) dan menggunakan parkir khas bagi golongan terbabit.

Presiden OKU Sentral, Senator Datuk Ras Adiba Radzi berkata tindakan dua individu itu telah mempersenda golongan OKU dan mereka diminta memohon maaf.

“Kalian telah mempersendakan dengan menggunakan parkir OKU dan berlakon diri anda sebagai OKU.

“Saya pohon kalian berdua memohon maaf kepada komuniti OKU di negara kita. Sudahlah (keadaan) kami susah, orang selalu memandang rendah terhadap kami dan menggunakan kemudahan yang disediakan dan dikhaskan oleh kami,” katanya dalam satu hantaran di Facebook.

Ras Adiba dalam hantaran terbabit turut memaparkan video dua pemuda terbabit yang berkongsi cara mendapatkan parkir di pusat beli-belah dengan berpura-pura menjadi OKU.

Video berdurasi 38 saat itu menunjukkan aksi seorang daripada mereka berlakon sebagai OKU dengan berjalan dalam keadaan tidak sempurna. – AlHijrah Online


SPRM TAHAN DUA INDIVIDU TERMASUK PEGAWAI KANAN MBI KEDAH UNTUK BANTU SIASATAN ISU REE

KUALA LUMPUR: Seorang pegawai kanan Perbadanan Menteri Besar (MBI) Kedah dan seorang wanita yang merupakan pengarah sebuah syarikat ditahan bagi membantu siasatan kes rasuah lebih RM13 juta serta salah guna kuasa membabitkan isu perlombongan unsur nadir bumi (REE) di negeri itu.

Sumber Suruhanjaya Pencegahan Rasuah Malaysia (SPRM) berkata kedua-dua suspek yang berusia 63 dan 40 tahun itu direman tiga hari hingga 21 Julai ini selepas ditahan semalam di sekitar Alor Setar, Kedah serta ibu negara.

Perintah tahanan reman kedua-dua individu dikeluarkan oleh Majistret Wan Shahida Abd Rahim di Alor Setar dan Majistret Norsyakirah Che Hashim di Shah Alam.

Menurut sumber, syarikat terbabit dipercayai telah menjalankan aktiviti perlombongan itu secara haram sejak 2020 dan mendapat perlindungan daripada pihak berkuasa tertentu.

“Siasatan yang dijalankan berjaya mengesan beberapa pembayaran disyaki rasuah berjumlah lebih RM13 juta yang diberikan oleh syarikat terbabit sebagai sogokan bagi melindungi kegiatan itu dalam tempoh 2020 hingga 2023,” katanya kepada Bernama hari ini.

Beliau berkata syarikat milik wanita itu juga dipercayai telah mendapat kelulusan sejak 2016 bagi menjalankan projek pembangunan ladang hutan pokok getah klon balak (TLC) di dua kompartmen di Kedah dengan menanam semula pokok-pokok getah klon balak.

“Selain itu, syarikat yang sama telah mengemukakan permohonan kepada Kerajaan Negeri Kedah bagi menjalankan aktiviti perlombongan REE dalam kompartmen sama pada 2020,” katanya.

Bagaimanapun, katanya setakat ini tiada kelulusan diberikan oleh kerajaan negeri berhubung permohonan syarikat tersebut.

Ketua Pesuruhjaya SPRM Tan Sri Azam Baki mengesahkan penahanan kedua-dua suspek dan berkata kes disiasat mengikut Seksyen 17 serta Seksyen 23 Akta SPRM 2009.–AlHijrah Online


SELANGOR TARIK TAULIAH MENGAJAR AGAMA ISLAM AKTIVIS POLITIK

SHAH ALAM: Sultan Selangor, Sultan Sharafuddin Idris Shah menitahkan tauliah mengajar agama Islam di Selangor yang diberikan kepada mana-mana aktivis politik ditarik balik berkuat kuasa 31 Disember ini.

Pengerusi Majlis Agama Islam Selangor (MAIS), Tan Sri Abdul Aziz Mohd Yusof berkata, selaras dengan titah Sultan Sharafuddin itu, Jawatankuasa Tauliah MAIS akan menyemak semula semua tauliah mengajar agama Islam yang telah dikeluarkan kepada pemegang tauliah dan mana-mana tauliah yang telah diberikan kepada aktivis politik di negeri itu.

Bagaimanapun, ujarnya, Ahli Majlis Mesyuarat Kerajaan Negeri (EXCO) Selangor yang memegang portfolio agama Islam masih boleh menyampaikan pengajaran agama Islam dengan syarat ia tidak menyentuh hal berkaitan politik dalam perkara yang disampaikan.

“Sultan Selangor menitahkan agar agama Islam tidak dipolitikkan dan dijadikan sebagai bahan politik oleh mana-mana pihak di negeri ini khususnya di masjid dan surau.

“Bagi menjaga kesucian agama Islam di negeri Selangor, baginda tidak perkenan tauliah mengajar agama Islam diberikan kepada mana-mana aktivis politik kerana dikhuatiri ia boleh disalahgunakan untuk kepentingan mana-mana parti politik yang akhirnya akan membawa kepada fitnah, perselisihan dan perpecahan umat Islam serta mencemarkan agama Islam di negeri ini,” katanya dalam satu kenyataan, hari ini.

Abdul Aziz menegaskan, mengajar agama Islam tanpa tauliah yang diberikan di bawah Seksyen 118 Enakmen Pentadbiran Agama Islam (negeri Selangor) 2003 adalah satu kesalahan di bawah Seksyen 119 Enakmen sama.

“Jika sabit kesalahan boleh dihukum dengan denda RM3,000 atau penjara dua tahun atau kedua-duanya sekali.

“Selain itu, mana-mana orang yang bertindak dengan cara menghina kuasa yang sah, atau mengingkari atau mempertikaikan titah Sultan Selangor atas sifat baginda sebagai Ketua Agama Islam berhubung dengan penarikan balik tauliah mengajar agama Islam bagi mana-mana aktivis politik juga adalah merupakan suatu kesalahan di bawah perenggan 12(a) Enakmen Jenayah Syariah (Selangor) 1995.

“Jika disabitkan boleh didenda tidak melebihi RM3,000 atau dipenjarakan tidak melebihi dua tahun atau kedua-duanya,” tegasnya. —AlHijrah Online


PENGANJUR SOKONG ISRAEL, KPM TARIK DIRI SERTAI PESTA BUKU FRANKFURT

KUALA LUMPUR: Kementerian Pendidikan Malaysia (KPM) membuat keputusan menarik diri daripada menyertai Pesta Buku Frankfurt 2023 yang dijadual berlangsung di Frankfurt, Jerman bulan ini.

Menteri Pendidikan, Fadhlina Sidek berkata keputusan itu dibuat selepas mengambil kira sikap pro-Israel serta sokongan terbuka pihak penganjur terhadap Israel.

“KPM tidak akan sesekali berkompromi terhadap keganasan Israel di Palestin. Ia jelas bertentangan dengan undang-undang antarabangsa dan hak asasi manusia.

“Keputusan yang diambil KPM adalah selari dengan pendirian kerajaan untuk sentiasa bersolidariti dan memberi sokongan penuh kepada Palestin,” katanya dalam kenyataan pada Isnin.

Setakat hari ini lebih 2,800 telah terkorban di Gaza akibat serangan Israel sejak lebih seminggu lalu. — AlHijrah Online


MENTERI TENAGA DAN SUMBER ASLI LETAK JAWATAN

KUALA LUMPUR: Menteri Tenaga dan Sumber Asli, Datuk Seri Dr Shamsul Anuar Nasarah mengumumkan perletakan jawatan sebagai menteri hari ini.

Menurut Ahli Parlimen Lenggong itu, perletakan jawatan dibuat selepas mengambil kira beberapa keputusan dan pendirian parti UMNO.

“Pertama saya merakamkan ucapan terima kasih kepada Perdana Menteri kerana saya diberikan peluang berkhidmat sebagai Menteri Tenaga Dan Sumber Asli dan pastinya pimpinan UMNO yang mencadangkan saya sebagai Menteri Kerajaan Persekutuan.

“Mengambil kira beberapa keputusan dan pendirian parti. Maka, sebagai ahli UMNO yang patuh dan setia kepada parti. Saya dengan ini meletak jawatan sebagai Ahli Jemaah Menteri Kerajaan Persekutuan,” jelasnya dalam kenyataan yang dikeluarkan.

Beliau juga turut berterima kasih kepada semua pihak dan warga Kementerian Tenaga dan Sumber Asli.

Shamsul Anuar berkata selepas ini beliau akan memberikan fokus kepada tugas sebagai Ahli Parlimen Lenggong dan membantu memperkuat parti dalam menghadapi situasi politik yang semakin mencabar. — AlHijrah Online


TANAH KUBUR ISLAM SEGAMBUT MAKIN PADAT

SEGAMBUT : Kariah Segambut menyuarakan kebimbangan akan status tanah kubur lama yang tidak diselenggara sementara tanah kubur sedia ada yang digunakan sejak 1973 pula semakin penuh.

Wakil penduduk, Mohd Hanif Aliak Akbar berkata, isu tersebut disebabkan tanah kubur lama itu tidak digunakan pada tahap maksimum selepas sebahagian kecil kawasan itu dijadikan penempatan.

Menurutnya, kegunaan tanah di kubur sedia ada semakin padat dan dijangka mampu digunakan sehingga lima tahun dari sekarang.

“Kami baru dalam cadangan untuk meluaskan kawasan tanah kubur itu dengan membuat permohonan ke atas tanah rizab kerajaan yang bersebelahan kawasan itu.

“Namun selepas kerja pembersihan tapak dilakukan baru-baru ini baru kami tahu kawasan itu telah diceroboh dengan pembinaan kuil ketiga yang jaraknya kurang 200 meter antara satu sama lain,” katanya.

Mohd Hanif berkata, beliau berharap pihak kerajaan dan Jabatan Agama Islam Wilayah Persekutuan (Jawi) memberikan perhatian berhubung keadaan status tanah itu.

“Ini kerana saya mendapat maklumat ada tanah yang diwakafkan dan di bawah jagaan Jawi disewakan kepada orang bukan Islam sedangkan ramai penduduk Islam yang memerlukan tempat untuk berniaga dan menjalankan aktiviti di Segambut,” katanya.

Sementara itu, Ahli Jawatankuasa Masjid Al-Firdaus Segambut
Luar, Tajul Anuar Tajuddin berkata, tanah kubur lama tidak boleh digunakan
sepenuhnya kerana diceroboh.

“Kira-kira enam rumah terdapat dalam kawasan kubur
tidak termasuk sebahagian tanah kubur di sebelah sungai yang turut dibina
beberapa rumah lagi.

“Difahamkan pemilik rumah pernah diberikan notis
pengosongan pada 2016 namun hanya sampai di situ sahaja tindakannya. Tiada
sebarang tindakan seterusnya menyebabkan isu tersebut yang sepatutnya sudah
boleh selesai tergantung sehingga kini,” katanya.

Menurutnya, beliau turut mempersoalkan status
penyelenggaraan dan naik tarah tanah kubur itu yang sepatutnya pada tahun 2016
namun sehingga kini tiada sebarang kerja dilakukan.

“Papan tanda projek sudah dipasang malah pintu gerbang
lama juga telah dirobohkan namun sehingga kini tiada sebarang kerja dilakukan.

“Pagar kubur lama juga dalam keadaan teruk dan kerja-kerja pembersihan dilakukan secara gotong-royong. Keadaan ini seolah-olah tanah kubur lama dibiarkan tidak berjaga oleh pihak jabatan agama,” katanya.

Sementara itu, Presiden Persatuan Saudara Islam, Osman Abu
Bakar berkata, beliau meminta pihak Jawi mengambil tindakan segera bagi
mengelak isu tersebut berpanjangan dan memberi masalah lebih buruk pada masa
akan datang.

“Sudah masanya pihak Jawi ambil tindakan tegas terhadap
penceroboh yang menggunakan tanah wakaf kubur tanpa kebenaran. Dengan itu,
tanah kubur sedia ada mampu digunakan untuk tempoh 15 tahun lagi.

“Saya juga minta pihak Jawi semak status tanah milik
orang Islam di Segambut dan mengutamakan pembangunan untuk kegunaan orang
Islam.

Usaha Sinar Harian bagi mendapatkan penjelasan daripada pihak Jawi tidak berjaya dan sehingga kini belum ada sebarang kenyataan dikeluarkan pihak tersebut bagi menjawab isu dibangkitkan penduduk. — SINAR HARIAN


PRESIDEN PERANCIS PATUT CARI JALAN DAMAI BUKAN ‘SIRAM PETROL KE ATAS API’

KUALA LUMPUR: Presiden Perancis, Emmanuel Macron digesa untuk memilih jalan yang membawa kedamaian, bukannya melakukan tindakan yang boleh menggalakkan Islamofobia dan mengundang lebih banyak ketegangan dan keganasan.

Macron sebelum ini bertegas menyokong karikatur Nabi Muhammad SAW yang diterbitkan majalah satira Charlie Hebdo di Perancis.

Lapor media antarabangsa, Macron turut mengundang kemarahan umat Islam seluruh dunia apabila memaklumkan Perancis tidak akan ‘menyerah kalah’ dalam isu karikatur itu dan bertekad menangani ekstremisme Islam di negara Eropah itu.

Susulan tindakan provokatif Macron, Yang Dipertua Yayasan Dakwah Islamiah Malaysia (YADIM), Nasrudin Hassan mengajak umat Islam di negara ini menentang kenyataan Presiden Perancis itu.

“Sebagai pemimpin negara, beliau sepatutnya bertindak mencari jalan yang boleh membawa perdamaian untuk semua, bukannya menyiram petrol ke atas api yang membara.

“Suka ditegaskan, Islam ialah agama yang akan sentiasa memilih kepada keamanan dan kedamaian.,” katanya dalam kenyataan hari ini.

Ujar Nasrudin, YADIM senada dengan Menteri di Jabatan Perdana Menteri (Hal Ehwal Agama) Senator Datuk Dr Zulkiflio Mohamad Al-Bakri yang berpendapat keganasan adalah sesuatu yang sangat patut dielakkan terutamanya oleh golongan muda.

“Kami juga percaya, keganasan tidak melambangkan tindakan oleh mana-mana agama di negara ini. Malangnya, Macron mencipta kontroversi apabila beliau sinis menyatakan Islam adalah sebuah agama yang dilanda krisis di seluruh dunia.

“Kini Umat Islam di seluruh dunia seperti di Pakistan, Gaza, Lubnan, Iraq, Syria dan Jordan telah bangkit menyatakan kemarahan mereka atas kenyataan provokatif Macron,” katanya.

Selain itu tambahnya di negara lain seperti Kuwait, Jordan dan Qatar, beberapa pasar raya telahmemboikot produk keluaran Perancis.

Beliau percaya perkara itu satu tindakan awal yang pantas dilakukan bagi menyentak keangkuhan Macron dan pemimpin sepertinya agar tidak lagi mengulangi perbuatan sedemikian.

“Meskipun peristiwa ini berlaku di Perancis, namun umat Islam di negara ini tidak boleh memandang sepi dan mengabaikan apa yang berlaku, melainkan kita juga mesti bangkit menyatakan sikap dan solidariti umat Islam seluruh dunia membantah provokasi yang keterlaluan ini,” katanya.

Charlie Hebdo sebelum ini dilapor mahu menerbitkan semula kartun kontroversi menghina Nabi Muhammad SAW, yang menjadi punca serangan daripada penembak beragama Islam terhadap akhbar berkenaan pada 2015. — AlHijrah Online


LAPOR JIKA KESAN PENJUALAN OXIMETER PALSU ATAU HARGA MELAMPAU -KPDNHEP

HULU TERENGGANU: Pengguna yang mengesan penjualan alat pengukur kadar oksigen atau oximeter tiruan dalam pasaran diminta untuk segera membuat laporan kepada pihak berkuasa.

Timbalan Menteri Perdagangan Dalam Negeri dan Hal Ehwal Pengguna (KPDHEP) Datuk Rosol Wahid berkata, tindakan tegas di bawah Akta Cap Dagangan 2019 akan diambil kepada mereka yang didapati menjual oximeter palsu sama ada di premis fizikal atau dalam talian.

“Bila ada laporan berkaitan penjualan oximeter palsu maka kita boleh ambil tindakan.

“Selain barangan palsu, kalau harganya melampau kita juga boleh ambil tindakan di bawah Akta Kawalan Harga dan Pencatutan 2011. Jadi, jika ada maklumat lapor kepada pihak berkuasa,” katanya ketika ditemui selepas melawat Pusat Pemberian Vaksin (PPV) di Sekolah Kebangsaan Tanggol, Kuala Berang.

Pada program itu, seramai 1,500 penduduk sekitar hadir menerima vaksin dos pertama dan outreach tersebut merupakan yang kelapan di Hulu Terengganu. — AlHijrah Online


PEMILIK PUSAT HIBURAN DICEKUP POLIS AKIBAT BERI RASUAH

JOHOR BAHRU: Seorang pemilik premis pusat hiburan dicekup polis kerana merasuah RM45 ribu bagi mengelak dirinya dan 66 individu yang ditahan daripada diambil tindakan.

Ketua Polis Johor Datuk Ayob Khan Mydin Pitchay berkata, individu tersebut telah diberikan amaran sebanyak tiga kali tetapi suspek masih melakukan perkara yang sama.

Menurutnya, ini merupakan serbuan kali kedua di premis tersebut.

Hasil siasatan mendapati suspek berusia 47 tahun disyaki turut menjadi orang tengah dengan menggunakan nama ‘Ayob Khan’ untuk menjalankan aktiviti yang menyalahi undang-undang.

“Kita mengesyaki suspek menjadi orang perantaraan kepada pemilik premis hiburan sekitar Johor, dengan menggunakan nama ketua polis Johor untuk mendapatkan imbuhan kewangan.

“Walaupun hasil semakan premis tersebut mempunyai lesen, tetapi tindakan tersebut melanggar syarat Perintah Kawalan Pergerakan (PKP),” katanya.

Terdahulu, Pasukan Polis dari Task Force Ibu Pejabat Polis Kontinjen (IPK) Johor bersama Jabatan Siasatan Jenayah Narkotik (JSJN) Johor, membuat serbuan di pusat hiburan di Ulu Tiram, pada Selasa lalu.

Kesemua individu yang berada di dalam premis tersebut ditangkap dab dikenakan kompaun RM1,000 kerana tidak menjaga penjarakan fizikal.

Manakala hasil saringan air kencing yang dilakukan ke atas 12 orang lelaki warga tempatan dan tiga perempuan tempatan berusia 20 hingga 54 tahun didapati positif dadah jenis methamphetamine dan ketamine. -AlHijrah Online


DUA KILANG PROSES MAKANAN DIARAH TUTUP KERANA KOTOR

GEORGE TOWN: Kilang memproses produk berasaskan kacang soya dan kilang memproses mee dan kuetiau telah diarah tutup selama dua minggu kerana kotor dan menjijikkan, termasuklah terdapatnya najis tikus di ruang pemprosesan makanan dan stor.

Pegawai Kesihatan Persekitaran Bahagian Keselamatan dan Kualiti Makanan (BKKM) Jabatan Kesihatan Negeri Pulau Pinang, Mohd Wazir Khalid berkata menerusi serbuan Ops Tegar Siri 2 itu, pihaknya mendapati tahap kebersihan kedua-dua premis tersebut tidak mencapai piawaian yang ditetapkan.

Katanya, kilang-kilang tersebut, yang terletak di Jalan Perak dan Batu Lanchang di sini, juga dikenakan masing-masing tiga kompaun bernilai hampir RM12,000.

“Malah, pihak kami juga telah memberi Notis Perintah Penutupan Premis di bawah Seksyen 11 Akta Makanan 1983 berkuat kuasa hari ini hingga 16 April ini,” katanya kepada pemberita selepas operasi itu hari ini.

Mohd Wazir berkata dalam pemeriksaan di kilang memproses produk berasaskan kacang soya di Batu Lanchang, pihaknya menemui najis tikus, bekas penutup soya dipenuhi fungus dan lipas, malah premis yang beroperasi sejak 10 tahun lepas itu juga didapati meletakkan bekas berisi kacang soya di atas lantai tandas di kilang itu.

Malah lebih menjijikkan, katanya, apabila kawasan kilang yang menghasilkan produk seperti air kacang soya, tauhu dan taufufah untuk edaran di sekitar George Town itu, turut berbau hancing dipercayai berpunca daripada air kencing tikus.

Menurutnya kilang tersebut pernah dikenakan kompaun dan diarahkan tutup selama 14 hari atas kesalahan sama dua tahun lepas.

Sementara itu, beliau berkata kilang pembuatan mee dan kuetiau berkenaan didapati beroperasi dalam keadaan kotor dan peralatan yang digunakan dipenuhi habuk dan lendir.

Mohd Wazir berkata pihaknya percaya peralatan tersebut tidak pernah dibasuh, selain keadaan lantai premis yang licin yang boleh mendatangkan bahaya. –AlHijrah Online


KPM LANCAR MODUL PENGHAYATAN HADIS 40 IMAM NAWAWI

PUTRAJAYA: Kementerian Pendidikan (KPM) hari ini melancarkan modul Penghayatan Hadis 40 Imam Nawawi bertujuan memupuk penghayatan hadis bermula di peringkat sekolah lagi.

Modul tersebut akan mula dilaksanakan di Sekolah Menengah Kebangsaan Agama (SMKA) dan Sekolah Agama Bantuan Kerajaan (SABK), sebelum diedarkan ke sekolah-sekolah di bawah KPM tahun depan.

Menteri Pendidikan Fadhlina Sidek berkata modul itu membolehkan guru dan pelajar mendapat penghayatan khususnya untuk memastikan nilai pesanan dan perkara baik dalam hadis dibaca dan dihayati.

“Saya tiada masalah untuk nilai-nilai dalam hadis dibawa ke sekolah dan dalam masa sama, komitmen kita besar untuk melihat anak muslim benar-benar menghayati hadis 40 berkaitan nilai baik.

“Satu daripada hadis Ad Deen An Nasihah bermaksud agama itu adalah nasihat dan inilah yang nak cuba terjemah bila kita minta untuk menghayati semula hadis. Cabaran kita hari ini memastikan semua orang bercakap perkara baik di sebalik kebanjiran idola dan kemarau teladan,” katanya ketika berucap pada Karnival dan Peluncuran Penghayatan Hadis 40 Imam Nawawi di SMKA Putrajaya di sini hari ini.

Sementara itu, Timbalan Pengarah Kanan Bahagian Pendidikan Islam KPM Omar Salleh berkata modul tersebut dibangunkan selari dengan saranan Perdana Menteri Datuk Seri Anwar Ibrahim yang mahu kerajaan mengambil inisiatif melalui KPM dan Jabatan Kemajuan Islam (Jakim) untuk menerbitkan semula himpunan hadis 40 Imam Nawawi bagi diedarkan di seluruh sekolah.

Beliau berkata ini supaya penghayatan hadis 40 bermula di peringkat sekolah lagi serta dapat memupuk semangat kasih sayang selain menerapkan kefahaman agama khususnya dalam kalangan pelajar Islam.

“Sehubungan itu, KPM telah mengambil pendekatan dengan membina modul penghayatan Hadis 40 Imam Nawawi yang boleh dijadikan panduan kepada semua sekolah KPM. Selain itu, kita turut menggalakkan guru-guru Pendidikan Islam yang aktif di TikTok untuk menghasilkan TikTok yang pelbagai mengikut kreativiti masing-masing yang mengandungi hadis 40,” katanya.

Omar berkata modul Penghayatan Hadis 40 Imam Nawawi dapat membantu guru melaksanakan aktiviti pengukuhan dalam dan luar bilik darjah dan tidak terhad kepada sekadar membaca hadis sahaja.

Ia termasuk aktiviti seperti pembacaan dan huraian hadis 40 selepas solat, mewujudkan sudut info pengajaran hadis, perkongsian pengajaran hadis dalam perhimpunan mingguan, gotong-royong bertemakan amalan hadis 40 dan silang budaya.

“Kaedah penerapan dirangka ini secara tidak langsung mampu memupuk kasih sayang dalam kalangan murid, manakala penganjuran aktiviti silang budaya yang diterjemahkan melalui modul ini mampu membina karakter dan semangat perpaduan mengikut acuan masyarakat majmuk di Malaysia,” katanya sambil  menambah hadis 40 merangkumi semua aspek kehidupan seperti iman, moral, nasihat dan komunikasi.

Beliau berkata modul dirangka dan dibina KPM serta melibatkan pelbagai pihak yang mempunyai kepakaran dalam bidang masing-masing terutamanya dalam bidang hadis, telah mengambil kira pendekatan meliputi semua peringkat sekolah termasuk sekolah dalam aliran perdana seperti sekolah rendah atau sekolah menengah harian biasa.

Omar berkata KPM berharap melalui modul itu, ia dapat menerapkan asas kefahaman agama dan keindahan akhlak Islam yang berupaya mengangkat martabat insan (karamah insaniah) dalam usaha untuk melahirkan anak baik lagi cerdik menerusi aktiviti pembelajaran di dalam dan di luar bilik darjah dengan berpandukan kandungan Hadis 40 Imam Nawawi.

Beliau berkata melalui penghayatan hadis 40, murid dapat memahami asas Islam, iman dan ihsan untuk dihayati dan diterjemahkan dalam kehidupan seharian selain mempamerkan keindahan muamalat Islam dalam kehidupan bermasyarakat dengan meraikan kepelbagaian agama dan bangsa, di samping membudayakan nilai murni dalam kehidupan dengan melaksanakan tuntutan ajaran Islam yang melarang umatnya melakukan kerosakan di muka bumi.

Sementara itu, Karnival Penghayatan Hadis 40 Imam Nawawi itu diisi dengan aktiviti seperti gotong-royong, pameran melibatkan 10 sekolah dengan setiap sekolah mempamerkan kejayaan, kebitaraan dan kemahiran yang menjurus kepada penghayatan Hadis 40 selain jualan buku ilmiah dan akademik. — AlHijrah Online


PROF. DIRAJA UNGKU AZIZ MENINGGAL DUNIA

KUALA LUMPUR: Pencetus idea hingga tertubuhnya Lembaga Tabung Haji (TH), Profesor Diraja Ungku Abdul Aziz Ungku Abdul Hamid meninggal dunia akibat sakit tua di Hospital Prince Court, ibu negara pada pukul 4.30 petang tadi.

Isteri beliau, Rohayah Ahmad Bahiran memaklumkan jenazah Prof Ungku Aziz, 98, akan dibawa ke Masjid At-Taqwa dan dijangka dikebumikan pada malam ini.

Selain menjadi individu penting penubuhan TH, Allahyarham turut terlibat dalam penubuhan Angkatan Koperasi Kebangsaan Malaysia Berhad (ANGKASA).

Beliau juga satu-satunya individu yang menerima anugerah Profesor Diraja yang merupakan gelaran profesor paling tinggi di Malaysia.

Allahyarham juga merupakan bapa kepada bekas Gabenor Bank Negara, Tan Sri Dr Zeti Akhtar. — AlHijrah Online


ENAM AHLI JAWATANKUASA RCI TH DILANTIK

PUTRAJAYA: Menteri di Jabatan Perdana Menteri (Hal Ehwal Agama), Senator Idris Ahmad hari ini menyerahkan watikah lantikan kepada enam ahli jawatankuasa Suruhanjaya Siasatan Diraja (RCI) Lembaga Tabung Haji (TH).

Menerusi hantarannya di Facebook, pelantikan ahli jawatankuasa tersebut telah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Penubuhan RCI Tabung Haji merupakan hasrat ramai pihak termasuklah diri saya. Tabung Haji merupakan sebuah institusi kewangan Islam yang lama di tanah air yang perlu dijaga dan dipertahan.

“Maka, dengan izin Allah pada pagi ini saya bersama Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary telah diamanahkan untuk menyerahkan watikah pelantikan kepada kesemua ahli anggota RCI TH,” katanya, hari ini.

Bekas Ketua Hakim Negara Tun Mohamed Raus Sharif telah dilantik sebagai pengerusi ahli RCI TH sementara lima lagi ahli ialah bekas Ketua Setiausaha Negara Tan Sri Samsudin Osman, dan Pengasas RHB Group Tan Sri Abdul Rashid Hussain.

Seterusnya, bekas Pengerusi Bank Muamalat Malaysia Berhad Tan Sri Dr Mohd Munir Abdul Majid; Naib Canselor Universiti Islam Antarabangsa Sultan Abdul Halim Mu’adzam Shah (Unishams) yang juga Ahli Majlis Penasihat Syariah Suruhanjaya Sekuriti (SC) Prof Dr. Asmadi Mohamed Naim; serta Akauntan Bertauliah yang juga Timbalan Presiden Dewan Perniagaan Melayu Malaysia Norsyahrin Hamidon.

Sebelum ini, kerajaan bersetuju untuk menubuhkan RCI di bawah Akta Suruhanjaya Siasatan 1950 (Akta 119) bagi menyiasat isu-isu pengurusan dan operasi Tabung Haji.

Turut hadir dalam Majlis Penyerahan Watikah Pelantikan RCI TH ialah Timbalan Ketua Setiausaha Kanan Jabatan Perdana Menteri Datuk Jamil Rakun dan Timbalan Ketua Pengarah (Dasar) Jabatan Kemajuan Islam Malaysia, Hakimah Yusof.

“Doa saya agar Allah SWT memandu setiap gerak di dalam memikul amanah yang cukup besar dan berat ini. Semoga Allah SWT memberikan kebaikan kepada kita semua. Siiru ‘ala barakatillah,” katanya.–AlHijrah Online


PITT MAMA MINTA MAAF: FAUZIAH NAWI

“PITT mama minta maaf sebab tak dapat jaga Pitt macam mana yang mama janji dengan arwah baba,” itu antara kata-kata seniwati Fauziah Nawi sebaik memberitahu tentang jenazah arwah anaknya, Mohd Firdaus Mohd Hanif atau lebih dikenali dengan panggilan Pitt Hanif yang sudah ditemui kira-kira jam 5 petang tadi.

Fauziah yang membuat siaran langsung menerusi akaun Facebook miliknya memberitahu Pitt, 43, telah dijumpai dalam keadaan yang elok.

“Saya ingin mengumumkan jenazah anak saya, Mohd Firdaus Mohd Hanif, atau lebih dikenali sebagai Pitt Hanif telah ditemui dengan keadaan yang sangat elok.

“Ini diberitahu oleh adik saya Mohd Fauzi Nawi yang berada di lokasi. Menurut adik, pihak yang menjumpai jenazah anak memberitahu, mereka tak pernah jumpa jenzah secantik itu walaupun telah berada di dalam air selama dua hari.

“InnaLillahiwainnailaihiraji’un, berakhir sudah hidup anak saya di usia 43 tahun” ujarnya yang tidak dapat menahan sebak dan air mata.

Fauziah, 66, turut mengucapkan terima kasih kepada semua pihak yang mendoakan dan berusaha mencari anaknya yang lemas ketika memancing di Jambatan Gemuncur Kampung Mela, Kuala Lipis apabila bot fiber yang dinaiki mereka pecah akibat terlanggar tiang jambatan tersebut. — SINAR HARIAN


TUN AHMAD FUZI GESA TINDAKAN KEGANASAN KE ATAS PENDUDUK PALESTIN DITAMATKAN

GEORGE TOWN: Yang Dipertua Negeri Pulau Pinang Tun Ahmad Fuzi Abdul Razak mengecam sekeras-kerasnya dan menggesa agar semua tindakan keganasan, pembunuhan dan kezaliman yang berlaku ke atas penduduk Palestin ditamatkan dengan segera.

Beliau berkata konflik dan peperangan yang masih berterusan telah mengakibatkan penderitaan yang besar kapada rakyat Palestin, dengan orang awam khususnya golongan kanak-kanak dan wanita yang tidak berdosa terbunuh serta ramai yang kehilangan nyawa dan rumah kediaman mereka.

“Titisan air mata, gelodak rasa kesedihan di jiwa, tidak dapat dibendung, melihat kesakitan dan kehilangan nyawa yang dialami oleh sebahagian besar penduduk Palestin.

“Sebagai ahli komuniti global yang bertanggungjawab, adalah menjadi tanggungjawab kita untuk meningkatkan kesedaran tentang apa yang sedang berlaku dan membantu meringankan keperitan yang sedang dialami oleh rakyat Palestin di Gaza dan Tebing Barat,” katanya dalam ucapan perasmian Mesyuarat Kedua Penggal Pertama Dewan Undangan Negeri (DUN) Pulau Pinang ke-15 di sini hari ini.

Sesi persidangan hari ini ialah yang pertama diadakan selepas Pilihan Raya Negeri (PRN) berlangsung pada 12 Ogos 2023.

Atas prinsip perikemanusiaan, beliau turut menggesa agar masyarakat antarabangsa bersama-sama menyokong segala usaha diplomatik untuk mencapai penyelesaian yang komprehensif dan tuntas dengan segera, adil dan saksama demi kebaikan manusia sejagat.

Selain itu, Tun Ahmad Fuzi turut mengucapkan tahniah atas kecemerlangan kerajaan negeri yang berjaya mengekalkan pengurusan kewangan yang berintegriti apabila menerima Sijil Bersih iaitu Sijil Pendapat Tanpa Teguran (Dengan Perenggan Hal-Hal Lain) daripada Ketua Audit Negara bagi Penyata Kewangan Tahun 2022.

“Saya dimaklumkan, prestasi kewangan kerajaan negeri kekal teguh, dengan baki terkumpul Kumpulan Wang Disatukan pada akhir tahun semasa berjumlah RM1.859 bilion.

“Hutang awam kerajaan negeri yang terdiri daripada hutang kepada Kerajaan Persekutuan bagi membiayai projek pembangunan menunjukkan baki berjumlah RM41.11 juta pada akhir tahun 2022, iaitu 9.5 peratus lebih rendah berbanding RM45.41 juta pada tahun 2021,” katanya.

Mesyuarat ditangguhkan dan akan bersambung Isnin.–AlHijrah Online


DENGAR ALUNAN AYAT AL-QURAN, PELANCONG JEPUN LAFAZ KALIMAH SYAHADAH

KUALA LUMPUR: Dua pelancong dari Jepun memeluk agama Islam selepas mendengar alunan ayat suci al-Quran dalam Majlis Saringan Tilawah al-Quran yang dianjurkan Jabatan Agama Islam Wilayah Persekutuan (JAWI).

Menerusi hantaran di Facebook JAWI, kedua-duanya terdengar bacaan al-Quran itu semasa mengunjungi Masjid Negara, di ibu negara, lokasi berlangsungnya pertandingan tersebut.

“Salah seorang peserta acara tilawah berkesempatan menyampaikan tentang keindahan ajaran Islam kepada mereka berdua, dan Alhamdulillah mereka melafazkan syahadah sebelum kembali ke Tokyo.

“Ketika sebahagian orang terpaut hatinya kepada keindahan Islam, mengapa sebahagian kita masih tercari-cari dan meragui kebenarannya,” memetik hantaran tersebut.

Hantaran di Facebook itu mendapat banyak reaksi positif selain turut dikongsikan oleh warga net di media sosial.—AlHijrah Online


Pasir Gudang: 209 terima rawatan, 8 di ICU

PASIR GUDANG, 14 Mac – Seramai 217 mangsa menerima rawatan di
hospital, susulan kejadian pencemaran sisa kimia di Sungai Kim Kim, Pasir
Gudang, setakat jam 8 malam semalam.

Sinar Harian melaporkan Exco Kesihatan, Alam Sekitar dan Pertanian negeri, Dr Sahruddin Jamal berkata, daripada jumlah tersebut, 209 mangsa menerima rawatan di wad, manakala selebihnya di unit rawatan rapi (ICU).

“Seramai 82 mangsa menerima rawatan di Hospital Sultan Ismail
(HSI), 85 mangsa Hospital Sultanah Aminah (HSA), 39 mangsa di Hospital Pakar
KPJ Pasir Gudang dan tiga mangsa di Regency Hospital.

“Selain itu, seramai lapan mangsa menerima rawatan di ICU
HSI,” katanya pada sidang media di Pusat Gerakan Jawatankuasa Pengurusan
Bantuan Bencana Daerah (JPBBD) Johor Bahru di Menara Aqabah, di sini hari ini.

Seramai 947 orang awam telah menerima rawatan saringan di
‘medic base’ terletak di Dewan Serbaguna Taman Pasir Putih dan Dewan Taman
Mawar setakat semalam.


PENGANGGUR DIDENDA RM5,000 MUAT NAIK HANTARAN HINA NABI MUHAMMAD

KUALA LUMPUR: Akibat memuat naik hantaran jelik bersifat menghina Nabi Muhammad SAW, seorang penganggur didenda RM5,000 atau tiga bulan penjara oleh Mahkamah Sesyen di sini hari ini.

Hakim M.M. Edwin Paramjothy menjatuhkan hukuman itu terhadap Mohd Zahrein Zakariah, 37, selepas dia mengaku bersalah atas perbuatan yang dilakukan melalui aplikasi Facebook miliknya.

Mengikut pertuduhan, Mohd Zahrein dengan secara sedar didakwa telah memulakan penghantaran menggunakan laman Facebook, membuat komunikasi jelik yang mengandungi antaranya perkataan yang menghina Nabi Muhammad SAW.

Hantaran yang dibuat dengan niat untuk menyakiti hati orang lain itu telah dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman, Menara KPJ, di sini, pada 9.30 malam, 8 Julai lepas.

Pertuduhan mengikut Seksyen 233(1)(a) Akta Komunikasi dan Multimedia 1998 dan boleh dihukum mengikut Seksyen 233(3) akta sama, yang membawa hukuman denda tidak melebihi RM50,000 atau penjara yang boleh sampai satu tahun atau kedua-duanya dan hendaklah juga boleh didenda selanjutnya RM1,000 bagi setiap hari kesalahan itu diteruskan selepas pensabitan.

Terdahulu, peguam L.A Gomes memohon mahkamah mengenakan hukuman rendah berbentuk denda minimum atas alasan anak guamnya telah insaf selain berjanji tidak akan memuat naik hantaran bersifat jelik di masa akan datang.

“Anak guam saya memuat naik hantaran itu kerana ingin memulakan perbincangan di media sosial dan sekarang telah dipadam,” katanya.

Timbalan Pendakwa Raya Annur Atiqah Abdul Hadi memohon mahkamah menjatuhkan hukuman berat sebagai pengajaran terhadap tertuduh dan penduduk di Malaysia agar lebih sensitif dan berhati-hati ketika ingin menyuarakan pendapat di media sosial.

“Hantaran yang dibuat telah dibaca oleh ribuan orang dan telah mendatangkan kemarahan kepada umat Islam di negara ini,” katanya. — BERNAMA


MCMC LAKSANA PELAN SIMULASI HADAPI MUSIM BANJIR

CYBERJAYA: Suruhanjaya Komunikasi dan Multimedia Malaysia (MCMC) dengan kerjasama industri telekomunikasi, melaksanakan beberapa pelan simulasi sebagai persiapan berhadapan musim banjir yang sedang melanda beberapa negeri.

MCMC dalam kenyataan hari ini memaklumkan, simulasi itu memberi penekanan kepada sektor komunikasi, pos dan kurier bagi memastikan impak ke atas aset dan perkhidmatan telekomunikasi adalah minimum dan seterusnya menjamin kesalinghubungan ketika banjir.

“Langkah-langkah proaktif seperti memastikan bilangan penjana mudah alih adalah mencukupi, menaik taraf infrastruktur komunikasi di pusat-pusat pemindahan serta meninggikan tapak-tapak yang terdedah kepada banjir telahpun diambil.

“Sektor pos dan kurier pula telah mengenal pasti lokasi-lokasi alternatif untuk penghantaran dan aset, kerahan tenaga manusia, bekalan tenaga sandaran dan bekalan-bekalan kecemasan,” katanya.

Menurut MCMC, antara kawasan yang terlibat dalam simulasi itu ialah Bukit Tampin, Negeri Sembilan dengan kerjasama Telekom Malaysia; Bukit Jelutong, Selangor (Celcom); Felda Berabong, Pahang (Digi); Mak Mandin Jetty, Pulau Pinang (Maxis); dan MSU Shah Alam, Selangor (U Mobile).

Simulasi secara besar-besaran turut diadakan di Kemaman, Terengganu dengan kerjasama Nadma, industri telekomunikasi, agensi-agensi tempatan, serta pos dan kurier, jelasnya.

Selain itu, MCMC serta industri telekomunikasi, pos dan kurier buat pertama kali telah berganding bahu dalam misi penghantaran bantuan kemanusiaan kepada mangsa banjir di Pantai Timur.

Menurut MCMC, misi berkenaan yang dilaksanakan dengan kerjasama Agensi Pengurusan Bencana Negara (Nadma), berlepas dari Depoh Simpanan Pertahanan, Sungai Buloh pada Jumaat bersama muatan 52 tan barangan bantuan untuk lebih 5,000 mangsa banjir.

“Mereka telah menyumbangkan ‘power bank’, air minuman, selimut, kit penjagaan diri, serta barang kegunaan harian yang lain. Bantuan kemanusiaan ini telah tiba di Pasir Mas dan Tumpat, Kelantan, pada Sabtu (semalam),” katanya.

Menurut MCMC, antara yang memberi sumbangan ialah City-Link Express, GD Express Sdn Bhd, J&T Express, Line Clear Express and Logistics Sdn Bhd, Pos Malaysia, Skynet Malaysia, Digi dan U Mobile.

Pada masa sama, suruhanjaya itu menasihatkan orang ramai supaya mengambil langkah berjaga-jaga sebagai persediaan menghadapi sebarang kemungkinan semasa musim banjir antaranya mengelak daripada menggunakan peranti mudah alih untuk aktiviti penstriman atau muat naik dan muat turun bagi mengurangkan kesesakan rangkaian.

“Hadkan panggilan yang ingin dibuat kepada panggilan yang penting sahaja bagi mengelakkan kesesakan rangkaian suara dan hanya menggunakan telefon bimbit dan power bank untuk hal-hal penting sahaja,” katanya.

MCMC turut menasihatkan orang ramai supaya menjimatkan bateri telefon dengan mengurangkan kecerahan skrin dan tutup aplikasi yang tidak digunakan, mendapatkan maklumat terkini melalui hebahan semasa dan mengikuti akaun media sosial agensi-agensi kerajaan tempatan dan badan-badan berkaitan untuk maklumat terkini.

Orang ramai juga dinasihatkan tidak panik dan membuat sebarang spekulasi di media sosial dan menghubungi talian 999 hanya jika menghadapi situasi yang mengancam nyawa. — BERNAMA


10,109 CALON SPM 2022 PEROLEH SEMUA A

PUTRAJAYA: Seramai 10,109 calon Sijil Pelajaran Malaysia (SPM) 2022 memperoleh keputusan cemerlang gred A+, A dan A- dalam semua mata pelajaran, umum Ketua Pengarah Pendidikan Datuk Pkharuddin Ghazali hari ini.

Mengumumkan keputusan peperiksaan SPM 2022 di sini hari ini, beliau berkata pencapaian calon SPM pada 2022 adalah lebih baik apabila merekodkan Gred Purata Nasional (GPN) sebanyak 4.74 berbanding 4.86 pada tahun sebelumnya.

Nilai GPN yang lebih kecil menunjukkan pencapaian calon yang lebih baik. Seramai 373,974 calon menduduki SPM 2022.

“Seramai 75,322 calon SPM 2022 pula merekodkan pencapaian kepujian iaitu sekurang-kurangnya gred C untuk semua mata pelajaran,” katanya.

Pkharuddin berkata seramai 342,742 atau 91.6 peratus calon SPM 2022 layak menerima sijil berbanding 88.1 peratus atau 336,630 calon pada tahun lepas.

“Ini merupakan pencapaian terbaik sejak syarat pensijilan 2013 diperkenalkan dan buat julung kalinya melebihi 90 peratus,” katanya syarat pensijilan SPM yang ditetapkan mulai 2013 adalah calon mesti memperoleh sekurang-kurangnya lulus dalam mata pelajaran Bahasa Melayu dan Sejarah.

Pkharuddin berkata jurang pencapaian calon SPM 2022 antara bandar dan luar bandar semakin mengecil iaitu sebanyak 0.03 mata kepada 0.43 pada SPM 2022 berbanding 0.46 pada SPM 2021.

GPN bagi kategori sekolah-sekolah pula yang jelas menunjukkan peningkatan adalah sekolah menengah agama rakyat iaitu daripada 6.10 pada 2021 kepada 5.71 pada 2022, katanya.

“Ini adalah kali pertama sekolah menengah agama rakyat mendapat gred purata nasional dibawah daripada angka 6.0,” katanya sambil menambah pencapaian GPN sekolah menengah agama negeri pula pada 2022 adalah 4.60 berbanding 4.80 tahun sebelumnya.

Ditanya faktor peningkatan dalam SPM 2022, Pkharuddin berkata pelajar SPM 2022 lebih bersedia dengan Kurikulum Standard Sekolah Menengah (KSSM) yang diperkenalkan Kementerian Pendidikan (KPM).

“Ini adalah tahun kedua format baharu KSSM, jadi mungkin guru dan pelajar sudah ada rujukan tahun sebelumnya dan mereka lebih bersedia.

“Peningkatan prestasi SPM 2022 juga boleh dikaitkan dengan prestasi mata pelajarah sejarah yang mencatatkan prestasi tinggi dalam mata pelajaran teras,” katanya.

Mulai peperiksaan SPM 2021, kesemua mata pelajaran yang diuji adalah berdasarkan KSSM yang diperkenalkan pada 2017.

Melalui format baharu itu, KPM turut melaporkan kemahiran lisan murid melalui Ujian Bertutur dan Ujian Mendengar bagi mata pelajaran Bahasa Melayu dan Bahasa Inggeris.–AlHijrah Online


LELAKI TERJUN LAUT KONON MAHU KE MAKKAH

GEORGETOWN: Seorang lelaki yang bertindak terjun ke laut di Jeti Tanjung City Marina, di sini memberi alasan beliau hendak ke Tanah Suci Makkah.

Ketua Polis Daerah Timur Laut, ACP Soffian Santong berkata, kejadian melibatkan individu berusia 28 tahun itu disedari orang awam yang ternampak seorang lelaki sedang terapung di tengah laut berhampiran Jeti Tanjung City Marina, kira-kira jam 4.55 petang.

“Hasil siasatan awal mendapati lelaki berkenaan merupakan individu yang sama dalam kejadian dilaporkan pada 12 Julai lalu. Dia bagaimanapun berjaya diselamatkan oleh polis marin.

“Kali ini, dia memberi alasan mahu berenang untuk ke Tanah Suci Makkah,” katanya dalam kenyataan pada Selasa.

Dalam kejadian 12 Julai lalu, seorang lelaki di Pulau Pinang dilapor tekad terjun ke laut dan berenang dipercayai untuk menemui rakannya di Seberang Perai.

Sementara itu memetik laporan Sinar Harian, susulan kejadian terbaharu lelaki tersebut dibawa ke Hospital Pulau Pinang (HPP) bagi mendapatkan rawatan dan penilaian tahap kesihatan mental.

“Ujian saringan awal air kencing terhadapnya menunjukkan negatif dan kini ditempatkan di Wad Psikiatrik Jalan Perak di sini untuk rawatan lanjut,” katanya.

Soffian mengulas, hasil penilaian hospital mendapati lelaki berkenaan tidak mengalami sebarang masalah mental.

Lelaki tersebut telah diambil oleh ibu bapanya bagi mendapatkan rawatan pemulihan di Agensi Anti Dadah Kebangsaan (AADK) Pulau Pinang kerana mengalami ketagihan dadah yang serius.—AlHijrah Online


PALSUKAN BORANG RENTAS NEGERI, DUA PELAJAR KOLEJ DITAHAN, SALAH SEORANG POSITIF GANJA

KUANTAN: Dua pelajar wanita kolej swasta ditahan polis selepas disyaki memalsukan borang rentas negeri untuk ke Pahang, pada Isnin lepas.

Ketua Polis Daerah Bentong, Superitenden Zaiham Mohd Kahar berkata, kedua-dua suspek berusia 22 tahun telah menaiki kenderaan sama dan ditahan di sekatan jalan raya selepas Plaza Tol Bentong, pada 6.45 petang selepas anggota bertugas meragui kesahihan borang dikemukakan mereka.

Kedua-dua mereka dalam perjalanan dari Kuala Lumpur menghala Kuantan.

“Siasatan awal mempercayai cop dan tandatangan ketua balai yang meluluskan borang itu bagi perjalanan dari Kuala Lumpur ke Kuantan atas alasan menghadiri kelas adalah palsu yang dihasilkan dengan menggunakan mesin pengimbas.

“Polis turut menemukan salinan borang kosong dengan tandatangan palsu dikatakan milik ketua balai polis di telefon pintar seorang daripada suspek, yang dipercayai digunakan bagi menghasilkan borang rentas negeri itu,” katanya.

Dalam masa yang sama, Zaiham mendapati ujian saringan air kencing seorang daripada suspek juga didapati positif ganja.

Kes disiasat mengikut Seksyen 468 Kanun Keseksaan kerana pemalsuan bagi maksud menipu serta Seksyen 471 kanun sama atas kesalahan menggunakan surat pemalsuan sebagai tulen yang memperuntukkan hukuman penjara maksimum tujuh tahun dan denda jika sabit kesalahan.

Suspek yang positif dadah juga akan disiasat di bawah Seksyen 15 (1) (a) Akta Dadah Berbahaya 1952. –AlHijrah Online


CALON SPM,STPM 2021 TERIMA VAKSIN BULAN DEPAN

KUANTAN: Calon peperiksaan Sijil Pelajaran Malaysia (SPM) dan Sijil Tinggi Pelajaran Malaysia (STPM) dijadual untuk mula menerima vaksin COVID-19 pada Julai depan.

Menteri Sains, Teknologi dan Inovasi, Khairy Jamaluddin berkata calon-calon terbabit akan menerima suntikan vaksin Pfizer-BioNTech.

“Kita akan cuba selesaikan dos pertama pada bulan Julai dan suntikan dirancang dibuat di sekolah masing-masing,” katanya pada sidang media selepas Mesyuarat Bertindak Program Imunisasi COVID-19 Kebangsaan (PICK) peringkat Pahang di Wisma Sri Pahang, di sini, hari ini.

Semalam Jawatankuasa Petugas Khas Imunisasi COVID-19 (CITF) dilapor menerima cadangan Kementerian Pendidikan Malaysia (KPM) untuk mengutamakan suntikan vaksin COVID-19 kepada pelajar yang menghadapi peperiksaan tahun ini.

Menteri Kanan (Pendidikan), Datuk Dr Mohd Radzi Md Jidin berkata, CITF bersetuju dengan cadangan yang diusahakan KPM bagi memastikan pelajar-pelajar tersebut diberi keutamaan terlebih dahulu. — AlHijrah Online


TIGA PEMIMPIN TERTINGGI KUMPULAN PEJUANG ISLAM ADAKAN PERBINCANGAN

BEIRUT: Satu pertemuan antara Hizbullah bersama pemimpin kanan Hamas dan kumpulan Jihad Islam akan diadakan di satu lokasi rahsia di Lubnan.

Menurut laporan, pertemuan itu adalah bagi membincangkan perancangan untuk mencapai kemenangan penuh ke atas Israel dan menghentikan serangan rejim Zionis ke atas penduduk Palestin.

Pertemuan diadakan antara pemimpin Hizbullah Lubnan, Sayyed Hassan Nasrallah, Ketua Kumpulan Jihad Islam, Ziyad al-Nakhalah dan pemimpin tertinggi Hamas, Saleh al-Arouri.

Dalam pertemuan terbabit, pemimpin Hizbullah bersetuju dengan al-Arouri dan Ziyad mengenai langkah selanjutnya yang perlu diambil kumpulan pejuang anti-Israel berkenaan bersama dengan kelompok pejuang lain yang didukung Iran.

Bagaimanapun, tiada sebarang perincian lanjut mengenai perbincangan berkenaan.

Media melaporkan, ketika jumlah korban di Gaza semakin meruncing, ketegangan turut meningkat di sepanjang perbatasan Lubnan dan Israel, di mana anggota Hizbullah saling berbalas tembakan dengan tentera Israel sehari selepas Hamas menyerang negara itu.

Pada 2006, Hizbullah dan Israel berperang selama sebulan dan berakhir dengan situasi tegang. –AlHijrah Online


BIDAAN NOMBOR PENDAFTARAN ‘KFC’ DIBUKA

ALOR SETAR: Jabatan Pengangkutan Jalan (JPJ) membuka tender bidaan nombor pendaftaran kenderaan ‘KFC’ kepada orang ramai.

Menurut Timbalan Pengarah JPJ Kedah, Abdul Tolib Ahmad, nombor pendaftaran tersebut sinonim dengan jenama popular restoran makanan segera, yang dijangka menarik perhatian ramai.

Tambahnya, tender akan dibuka selama lima hari bermula Sabtu lalu dan berakhir pada jam 11.59 malam Rabu ini.

“Keputusan pemenang bidaan akan diumumkan pada hari Khamis.

“Bidaan siri kali ini boleh dibuat menerusi laman web Sistem Bidaan Nombor Pendaftaran Kenderaan Dalam Talian (JPJeBid),” katanya.

Mengulas lanjut, bidaan nombor pendaftaran kenderaan tersebut juga boleh dibuat melalui aplikasi JPJebid di telefon pintar.

Abdul Tolib memaklumkan JPJ Kedah menyasarkan kutipan bidaan nombor pendaftaran ‘KFC’ ini boleh melonjak lebih daripada RM1 juta.

“JPJ Kedah membuka tender nombor siri 2 hingga 9999 kepada orang ramai untuk dibida,” ujarnya.

Sebelum ini JPJ Kedah memperoleh lebih RM1.2 juta bagi bidaan siri nombor pendaftaran ‘KFA’ yang dikenali dengan Persatuan Bola Sepak Kedah (KFA).

Terdahulu, bidaan tertinggi yang direkodkan sehingga mencecah kutipan RM4.8 juta adalah nombor pendaftaran ‘KEN’ pada tahun 2016.—AlHijrah Online


WTCKL KEMBALI JADI PPV MEGA

KUALA LUMPUR: Pusat Dagangan Dunia Kuala Lumpur (WTCKL) kembali menjadi Pusat Pemberian Vaksin (PPV) Mega bagi melaksanakan Program Imunisasi COVID-19 Kebangsaan (PICK) Penggalak (Booster) atau lebih dikenali sebagai PICK-B.

Pembukaan semula PPV Mega WTCKL selaras visi Kementerian Kesihatan Malaysia (KKM) untuk mempercepatkan serta mempertingkatkan kapasiti pemberian vaksin dos ketiga.

Ketua Pegawai Operasi WTCKL, Fauzy Wahab, berkata PPV WTCKL akan dibuka pada jam 8.30 pagi hingga 9.00 malam setiap hari dari 15 Januari hingga 15 Mac 2022.

“Sebanyak 9,000 dos vaksin AstraZeneca akan disediakan di sini untuk orang ramai setiap hari. Terdapat tiga penganjur penjagaan kesihatan (HCO) yang terlibat dalam program vaksinasi mega di sini iaitu BookDoc, BP Healthcare dan U.N.I Klinik,” katanya dalam kenyataan hari ini.

Tambah beliau temu janji vaksinasi akan diberikan melalui aplikasi MySejahtera atau melalui khidmat pesanan ringkas (SMS) kerana ‘walk-in’ tidak lagi dibenarkan, seperti yang dimaklumkan oleh Menteri Kesihatan, Khairy Jamaluddin, semasa sidang media pada 6 Januari 2022 lepas.

Penerima vaksin dinasihatkan membawa pen sendiri untuk mengisi borang kebenaran sebagai usaha bersama untuk meminimumkan sentuhan fizikal melalui perkongsian pen di pusat vaksinasi serta membantu mengurangkan penularan wabak COVID-19.

“Laluan Khas disediakan di PPV WTCKL untuk Orang Kelainan Upaya (OKU) dan warga emas. Kita juga menyediakan ‘Calm Room’ untuk penghidap Gangguan Spektrum Autisme, Kecelaruan Keresahan (Anxiety Disorder) dan Serangan Panik (Panic Attack) serta bilik perubatan khas untuk sebarang kes kecemasan di PPV Mega WTCKL,” katanya.

–AlHijrah Online


DIVIDEN LTAT RENDAH SEBAB SALAH LABUR: MOHAMAD SABU

KUALA LUMPUR: Pelaburan
yang tidak strategik menjadi faktor kemerosotan pembayaran dividen Lembaga
Tabung Angkatan Tentera (LTAT) yang rendah pada tahun ini.

Menteri
Pertahanan, Mohamad Sabu berkata pelaburan dalam Sistem Penguatkuasaan
Automatik (AES) antara yang pelaburan LTAT yang tidak munasabah dan membebankan
badan itu.

“Pelaburan tidak munasabah antaranya melabur di dalam AES yang kita terbantut dekat situ lebih RM500 juta.

“Kalau wang itu berada di tangan LTAT, kalau kita buat simpanan kita boleh dapat lebih daripada 30 juta,” katanya kepada pemberita selepas Majlis Sekalung Budi Media Pertahanan di Hotel Istana di sini hari ini.

Terdahulu, beliau
mengadakan sesi pertemuan tertutup dengan editor-editor kanan organisasi media tempatan
antara lain membabitkan taklimat ringkas mengenai Tabung Pahlawan dan Kertas
Putih Pertahanan (KPP).

Mengulas lanjut,
Mohamad Sabu berkata pihaknya yakin kedudukan kewangan LTAT mampu dipulihkan
dalam tempoh tiga tahun.

Katanya, ketika
ini LTAT membuat perancangan khusus bagi memastikan pelaburan dilakukan badan
itu lebih strategik dan menguntungkan.

Antara langkah diambil ialah dengan memindahkan pelaburan yang merugikan kepada pelaburan baru, di mana pihaknya akan memastikan pelaburan itu memberi kelebihan kepada LTAT dan bukan kepentingan individu sepertimana berlaku sebelum ini.

Semalam, LTAT mengumumkan
dividen dua peratus bagi tahun kewangan berakhir 31 Disember 2018 iaitu merosot
10.5 peratus, berbanding 12.5 peratus dividen pada 2017. – AlHijrah Online/ Mohammad Zaim Nor Zamani


TULISAN JAWI DITERUSKAN DALAM MATA PELAJARAN BAHASA MELAYU

KUALA LUMPUR: Kementerian Pendidikan akan meneruskan pengajaran dan pembelajaran tulisan jawi dalam mata pelajaran Bahasa Melayu di Sekolah Jenis Kebangsaan (SJK) dan Sekolah Kebangsaan (SK) pada 2021.

Timbalan Menteri Pendidikan, Muslimin Yahaya berkata, keputusan Jemaah Menteri telah dibuat pada 14 Ogos telah memutuskan untuk pengenalan tulisan jawi diteruskan di SJK dan SK.

Beliau menjawab pertanyaan tambahan Sabri Azit (Pas-Jerai) mengenai sama ada kerajaan akan meneruskan pembelajaran tulisan jawi di SJK dan SK.

Dalam masa yang sama, Muslimin berkata asas pengajaran tulisan jawi adalah sebahagian daripada seni, warisan dan sejarah yang perlu dihargai dan diperkayakan.

Menurutnya, pengajaran tulisan jawi kepada murid-murid terbabit juga bukanlah seperti yang dimomokkan oleh sesetengah pihak.

“Kita bukan mengajar menulis dan membaca atau mengajar 30 huruf dalam ‘Alif, ba, ta’, sebaliknya ia sekadar proses pengecaman. Contohnya dalam wang kertas kita ada tulisan jawi di belakangnya.

“Ada tulisan Bank Negara Malaysia dan Ringgit Malaysia dalam tulisan jawi. Jadi, dalam pengenalan tulisan jawi bagi (murid) tahap 2 tahun 4 bermula tahun ini, hanyalah proses pengecaman yang perlu mereka pelajari,” katanya.

Terdahulu, ketika menjawab soalan asal dikemukakan Sabri berhubung kesinambungan tulisan jawi ditiadakan di peringkat Sijil Pelajaran Malaysia (SPM) sedangkan kursus-kursus berkaitan tulisan jawi disediakan di peringkat Institusi Pengajian Tinggi, Muslimin berkata, kemahiran membaca dan menulis jawi masih lagi diuji dalam Pentaksiran Tingkatan 3 (PT3) menerusi mata pelajaran Pendidikan Islam.

Katanya, selain mata pelajaran Pendidikan Islam, mata pelajaran Pendidikan Syariah Islamiah dan Pendidikan al-Quran dan al-Sunnah masih menggunakan tulisan jawi sepenuhnya, termasuk dalam soalan peperiksaan.

“Ada sekolah yang melaksanakan kem pemulihan jawi bagi murid sekolah menengah. Selain itu, terdapat juga sekolah yang menganjurkan aktiviti kokurikulum bagi menanam minat murid dalam jawi.

“Justeru Kementerian Pendidikan yakin bahawa pendekatan yang digunakan setakat ini mampu mengekalkan kesinambungan tulisan jawi pada peringkat sekolah menengah,” katanya.

—AlHijrah Online


TINDAKAN JUAL MAKANAN HANGIT, BASI ADALAH HARAM – MUFTI PULAU PINANG

GEORGETOWN: Tindakan peniaga menjual sesuatu makanan yang tidak berkualiti termasuk hangit serta basi hukumnya adalah haram kata Mufti Pulau Pinang, Datuk Seri Dr Wan Salim Wan Mohd Noor.

Beliau menjelaskan, tindakan itu bukan sahaja terpalit dalam penipuan transaksi jual beli malah ia termasuk dalam pengertian memakan harta orang secara salah.

“Terdapat juga hadis yang bermaksud sesiapa yang menipu barang-barang jualannya maka dia bukan umat kami.

“Jadi saya menyeru peniaga supaya bertimbang rasa terhadap pembeli dan janganlah mengambil kesempatan daripada keperluan orang ramai terutama makanan bagi dimakan ketika berbuka puasa.

“Selain itu, bulan Ramadan adalah peluang keemasan bagi peniaga mencari pahala daripada Allah SWT,” katanya seperti dilapor media tempatan.

Kenyataan dikeluarkan Wan Salim susulan beberapa perkongsian orang ramai di media sosial berhubung kualiti makanan yang dijual peniaga terutama di bazar Ramadan serta harga yang mahal. – AlHijrah Online


RATUSAN ORANG DIDAKWA LANGGAR SOP SOLAT BERAMAI-RAMAI

SEBERANG PERAI: Tular video yang dirakam orang awam memaparkan ratusan individu yang dipercayai warga asing melanggar prosedur operasi standard (SOP) dengan melakukan solat sunat Aidiladha secara beramai-ramai.

Menerusi video itu, solat sunat tersebut dilakukan di kawasan terbuka di sebuah pangsapuri di Taman Pelangi, Juru.

Jemaah dilihat membawa sejadah sendiri dan membentangkannya di kawasan terbuka tersebut hingga ke bahu jalan.

Kejadian dipercayai berlaku kira-kira jam 8.30 pagi tadi.

Jabatan Hal Ehwal Agama Islam Negeri Pulau Pinang (JHEAINPP) sebelum ini memaklumkan solat sunat Aidiladha hanya dibenar dilakukan di masjid negeri dan daerah dengan kapasiti 150 orang, masjid kariah (100) serta surau (50). — AlHijrah Online


KONTRAKTOR DITEMUI MAUT TERKENA RENJATAN ELEKTRIK

TAWAU: Seorang pekerja kontraktor maut selepas dipercayai terkena renjatan elektrik semasa melakukan kerja penyelenggaraan bekalan elektrik di Jalan Bunga Raya berhampiran Taman Eastern, di sini pagi tadi.

Mangsa dikenali sebagai Foh Soon Kong, 41, ditemui tersangkut pada tiang elektrik setinggi kira-kira enam meter sebelum mayatnya diturunkan oleh pasukan bomba.

Ketua Balai Bomba dan Penyelamat (BBP) Tawau Julius John Stephan berkata, pihaknya menerima panggilan kira-kira jam 10.32 pagi berhubung kejadian itu.

Katanya, pasukan bomba telah diarahkan ke lokasi kejadian yang terletak sejauh enam kilometer dari balai.

“Menurut laporan, seorang mangsa lelaki dipercayai terkena renjatan elektrik dan tersangkut pada tiang elektrik ketika melakukan kerja penyelenggaraan.

“Pasukan bomba kemudian bertindak menurunkan mangsa yang tersangkut dengan menggunakan tangga selepas kerja memutuskan bekalan elektrik dilakukan Sabah Electricity Sdn Bhd (SESB),” katanya seperti dilapor Sinar Harian.

Mangsa disahkan telah meninggal dunia oleh pegawai perubatan yang berada di lokasi kejadian kemudian diserahkan kepada pihak polis bagi tindakan lanjut.

Operasi kemudian ditamatkan pada jam 11.36 pagi.–AlHijrah Online


Enggan khianati negara demi harta

RAMALLAH, PALESTIN – Bukan semua orang boleh dibeli dengan harta dan kemewahan. Hasrat penduduk Israel yang mahu membeli rumah dan tanah seorang penduduk Palestin yang tinggal di Kota Hebron dengan tawaran berharga AS$100 juta (RM412 juta) gagal apabila pemiliknya menolak tawaran tersebut.

Abdul Raouf al-Mohtaseb berkeras enggan menjual kediaman dan tanahnya
yang berhadapan Masjid Ibrahim di al-Sahla di Hebron walaupun telah berulang
kali mendapat tawaran daripada pendatang Israel tersebut, menurut laporan Sinar
Harian yang memetik Middle East Monitor .

“Saya rela menolak tawaran sebanyak itu. Tidak kisah berapa jumlah
yang ditawarkan. Saya tidak akan mengkhianati negara sendiri atau penduduk
Palestin,” tegasnya.

Difahamkan, al-Mohtaseb pernah ditawarkan wang AS$6 juta (RM25 juta)
untuk mendapatkan rumah dan tanah miliknya.

Selepas tawaran pertama ditolak, dia kembali ditawarkan AS$40 juta
(RM165 juta) dan AS$100 juta (RM412 juta).

Walaupun diberi tawaran tinggi, dia menegaskan tidak akan mengubah
pendiriannya dan terus menjadi penjaga masjid tersebut.


KJ JAMIN WARGA PENDIDIK TERIMA VAKSIN SEBELUM SEKOLAH DIBUKA

KUALA LUMPUR: Menteri Penyelaras Program Imunisasi COVID-19 Kebangsaan (PICK), Khairy Jamaluddin Abu Bakar memberi jaminan semua warga pendidik akan menerima sekurang-kurangya satu dos vaksin COVID-19 sebelum tarikh pembukaan semula sekolah yang dijangka pada September depan.

Katanya beliau akan bekerjasama dengan Menteri Kanan (Pendidikan) Datuk Dr Radzi Jidin untuk memastikan perancangan itu berjalan lancar.

“Saya bersama Menteri Pendidikan memberi jaminan semua warga pendidik akan diberi vaksinasi sebelum pembukaan sekolah,” katanya pada Mesyuarat Khas Dewan Rakyat hari ini.

Jelas Khairy Jamaluddin setakat 27 Julai, 303,682 guru (73.5 peratus), 45,197 anggota kumpulan pelaksana (67 peratus) dan 33,633 pekerja perkhidmatan sokongan kontrak sudah menerima sekurang-kurangnya satu dos.

Bagi sekolah swasta pula, 12,894 guru (66.8 peratus) dan 3,026 (54 peratus) kakitangan sokongan sudah menerima sekurang-kurangnya satu dos vaksin.

Badan Bertindak Imunisasi COVID-19 (CITF) kata Khairy Jamaluddin akan bekerjasama rapat dengan Kementerian Pendidikan Malaysia (KPM) untuk mengenal pasti guru yang belum mendapat temu janji.

“Terdapat sebilangan yang menolak vaksin dikalangan guru dan saya menyeru pihak pentadbir dapat membuat capaian kepada golongan tersebut supaya tidak tercetusnya jangkitan selepas pembukaan sekolah,” katanya. — AlHijrah Online


MUJAHID LANCAR BUKU PENJELASAN KONSEP NEGARA RAHMAH

KUALA LUMPUR: Jabatan Kemajuan Islam Malaysia (JAKIM) hari ini melancarkan buku Penjelasan Konsep Negara Rahmah sempena Retreat Semakan Akhir Tahun 2019 Pelan Intervensi Kluster Agensi Agama Persekutuan 2019-2025 di Seberang Perai, Pulau Pinang.

Majlis pelancaran buku yang menghimpunkan 10 artikel ditulis ilmuan terpilih itu disempurnakan Menteri di Jabatan Perdana Menteri, Datuk Seri Dr Mujahid Yusof Rawa. Hadir sama timbalannya, Fuziah Salleh.

Ketua Pengarah JAKIM, Datuk Mohamad Nordin Ibrahim dalam laman Facebooknya berkata buku diterbitkan agensi agama itu bertujuan menjelaskan konsep Rahmatan Lil Alamin secara menyeluruh.

“Ia merangkumi konsep RAHMAH dalam kehidupan, pengurusan alam sekitar, tadbir urus, institusi keluarga, masyarakat majmuk, pengurusan masjid, perundangan, sosio ekonomi, pengurusan orang kurang upaya dan urusan muamalat,” katanya.

Beliau berkata pelancaran buku-buku konsep itu melengkapkan siri penerbitan buku penjelasan negara RAHMAH sedia ada. — AlHijrah Online


Zionis ceroboh masjid di Baitulmaqdis

BAITULMAQDIS, 20 Februari –
Tentera rejim Zionis menyerbu sebuah masjid di kawasan kejiranan Issawiya di
Baitulmaqdis Timur, semata-mata mahu mencabut bendera dan menurunkan gambar
seorang tahanan Palestin.

Sinar Harian melaporkan daripada
agensi berita bahawa pegawai tempatan, Muhammad Abu Al-Hummos berkata, dalam
kejadian kelmarin Israel turut mengasari jemaah dan memecahkan beberapa tingkap
masjid berkenaan.

Saksi berkata, berlaku
pertempuran kecil di luar masjid antara tentera Israel dan penduduk tempatan.

Abu Al-Hummos menambah bahawa
pasukan Israel juga menahan setiausaha Fatah di Issawiya, Yasser Darwish dan
seorang lagi pemuda Palestin yang dikenal pasti sebagai Anwar Obeid.

Awal bulan ini, tentera Israel
telah cuba untuk menyerbu masjid sama untuk menurunkan bendera dan gambar
seorang tahanan Palestin yang meninggal dunia dalam penjara Israel.


Kerajaan perlu pertahan hak nelayan dan alam sekitar

SEKUMPULAN nelayan dari Pulau Pinang dan Perak berhimpun di Parlimen semalam bagi menyampaikan memorandum bantahan projek penambakan pulau di utara tanah air.

Minggu lalu, Jabatan Alam Sekitar telah meluluskan projek tersebut yang tergendala sejak tahun 2015.

Sebelumnya Pulau Pinang menyatakan hasrat untuk membina satu jaringan pengangkutan moden merangkumi infrastruktur seperti lebuh raya, terowong, LRT, BRT dan tram.

Projek yang sebagai Penang Transport Master Plan (PTMP) ini diharapkan dapat mengatasi masalah kesesakan yang sudah sekian lama berlarutan di negeri ini.

Namun penyelesaian PTMP yang dicadangkan itu kelihatan tidak mampan kerana kosnya yang begitu mahal iaitu RM46 bilion, meletakkannya yang termahal dalam sejarah Malaysia.

Kerajaan negeri yang mencadangkannya dikatakan tidak mempunyai dana yang cukup sehingga terpaksa mencari dana yang lain untuk menampungnya.

Antara cara untuk menjana kewangan adalah dengan mewujudkan ruang pelaburan baru. Mereka melihat projek penambakan pulau ini antara ruang pelaburan baru yang paling ideal untuk tujuan ini.

Menambak pulau mempunyai prospek keuntungan yang besar kerana ia secara asasnya akan meluaskan tanah untuk pembangunan.

Setiap binaan yang dibangunkan di atasnya akan menjadi lebih mahal, seterusnya memberikan keuntungan tambahan kepada kerajaan negeri di samping menjadi pelaburan jangka masa panjang buat mereka.

Maka
secara asasnya, projek penambakan di selatan Pulau Pinang (PSR) adalah wasilah
untuk membiayai projek PTMP. Sekiranya kerajaan negeri sudah mempunyai kewangan
yang cukup untuk melaksanakan projek mega PTMP ini, kebarangkalian untuk projek
PSR dibawa ke meja mesyuarat adalah lebih rendah.

Sebab itu dikatakan prinsip kemampuan (istita‘ah) sebelum melakukan sesuatu itu penting, agar kita tidak terpaksa memikirkan jalan mudah yang tidak sahih untuk mendapatkan wang lantaran ketidakmampuan kita.

Dan saat elemen yang melatari keputusan kita bersifat utilitarian, maka tentu sahaja apa jua jalan yang menjanjikan keuntungan dipilih, meskipun ia memudaratkan manusia dan alam sekitar.

PSR yang akan memakan keluasan laut sehingga 4,500 ekar itu pasti melenyapkan sepenuhnya kawasan perikanan di sekitar Teluk Kumbar dan selatan pulau yang telah menjadi sumber pergantungan para nelayan selama ini.

Kira-kira 1,500 kaum nelayan kecil bakal terjejas dengan projek penambakan ini.

Purata pendapatan kasar nelayan adalah sekitar RM1,989.50 sebulan. Ia merupakan jumlah yang amat kecil terutama jika mereka menyara keluarga.

Adakalanya mereka turun ke laut dan kembali dengan tangan kosong. Ini tidak termasuk terpaksa berhadapan dengan faktor cuaca yang tidak mengizinkan meraka ke laut.

Sekiranya tanpa penambakan pun mereka telah menjalani hidup yang secara relatifnya susah, bayangkan sekiranya penambakan yang akan merampas punca rezeki mereka ini diteruskan.

Bukan sekadar suatu kezaliman ke atas kaum nelayan, tetapi juga kemudaratan buat sektor perikanan setempat.

Nilai ekonomi substansial yang dijana menerusi aktiviti seperti memancing (RM5.3 juta), penghasilan telur (RM8.88 juta), penternakan dalam sangkar (RM60 juta), penternakan ikan air masin (RM19.6 juta) dan penternakan tiram (RM409,000) akan turut menerima kesan oleh projek berskala besar ini.

Lebih utama, aturan semulajadi alam sekitar banyak terjejas dengan penambakan ini. Proses pengorekan dan penimbusan pasir akan merosakkan lapisan dasar pesisir pantai serta mengganggu sistem hidrologi.

Atas sebab-sebab yang dinyatakan di atas, maka jelaslah mengapa menjadikan PSR sebagai penyelesaian untuk membangunkan PTMP adalah suatu keputusan yang salah.

Apatah lagi baru-baru ini, Ketua Menteri Pulau Pinang menurut laporan The Malaysian Insight mengatakan bahawa selain PRS, beliau tidak mempunyai rancangan lain untuk mendanai PTMP.

Tidakkah beliau berbincang dengan golongan profesional dan ahli ekonomi dan perancangan bandar terlebih dahulu sebelum memutuskan sesuatu perkara besar sebegini?

Institut Perancang Malaysia (MIP) pada 18 April 2019 berpandangan bahawa daripada menjana kewangan melalui penambakan, modal itu boleh dilaburkan di Seberang Perai sebagai pemangkin kepada kemajuan Pulau Pinang di Semenanjung.

Umum mengetahui wujudnya pembangunan tidak seimbang antara kawasan di seberang dan di pulau.

Selain itu, pembangunan di Seberang Perai boleh dirancang dengan mampan  dan strategik serta membawa hasil dan pulangan yang sama dengan kos yang  jauh lebih murah serta tidak memikul beban implikasi negatif kepada  kaum nelayan dan alam sekitar.

Penduduk di Seberang Perai berhak untuk menuntut pembangunan yang telah lama tertangguh dan yang setara sebagaimana di pulau.

Manakala kos PTMP yang tinggi sewajarnya dinilai semula sekiranya ia boleh dikurangkan agar matlamat mengurangkan kesesakan tercapai seiring dengan keperluan, kemampuan kerajaan negeri dan prinsip pemeliharaan alam.

Namun apa yang berlaku, PTMP yang dicadangkan dilihat terlalu bertumpu kepada kereta dengan cara membina lebuhraya baru seperti Penang Island Link 1, 2 & 3, yang ternyata merupakan tindakan yang salah, kerana ia hanya akan meningkatkan lagi jumlah kemasukan kereta yang akan mengapungkan karbon di kawasan itu.

Sebaliknya jalan terbaik adalah dengan memperbanyak pengangkutan awam seperti LRT, dan memperkemas serta memperluas jaringan BRT bagi menggantikan keperluan penduduk terhadap kereta.

Prinsip demokrasi yang melunasi pentadbiran mewajibkan suara rakyat didengari dan hak minoriti dilindungi. Kuasa yang digenggam merupakan mandat daripada rakyat yang mengundi, bukan kurniaan ahli perniagaan atau taikun.

Mereka
tidak seharusnya membiarkan pentadbiran mereka menjelma sebagai plutokrasi.
Taikun atau ahli perniagaan tidak sewajarnya dibiarkan untuk mempengaruhi
pentadbiran sehingga menggadai prinsip dan suara rakyat, terutama para nelayan
yang akan terjejas secara langsung daripada pembangunan ini.

Ingatlah
pesanan Ali ibn Abi Talib kepada Malik al-Ashtar saat beliau dilantik sebagai
gabenor, bahawa ketidaksetujuan dan kegelisahan majoriti rakyat marhaen adalah
lebih berbahaya berbanding ketidaksetujuan dan kegelisahan kaum hartawan dan
bangsawan yang sedikit.

Untuk
itu, sekiranya kerajaan negeri tetap mengambil langkah meneruskan PTMP dan PSR
ini, para nelayan meletakkan kepercayaan dan harapan mereka kepada pemimpin
negara di Putrajaya. Sekiranya sebelum ini Kerajaan pernah membantah penambakan
di Forest City, maka adalah konsisten untuk PSR juga dibantah.

*HILMAN FIKRI AZMAN adalah penyelidik di International Institute of Islamic Thought (IIIT).

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


ARAB SAUDI UMUM VISA UMRAH PERCUMA KEPADA PEMEGANG KAD HAYYA PIALA DUNIA 2022

KUALA LUMPUR: Arab Saudi mengumumkan pemberian visa percuma bagi pemegang kad “Hayya” Piala Dunia 2022 yang beragama Islam untuk menunaikan umrah dan melakukan ziarah ke Madinah.

Perkara ini diumumkan Timbalan Ketua Pengarah Jabatan Visa, Kementerian Luar Arab Saudi Khaled Al-Shammari dalam satu temu bual bersama stesen TV Arab “al-Ekhbariya” pada Jumaat.

Beliau berkata pemegang kad “Hayya” yang ingin menunaikan umrah dan ziarah perlu mendapatkan insurans kesihatan dari portal visa kementerian.

“Visa umrah dan ziarah ini sah bagi tempoh 11 November hingga 18 Disember 2022.

“Selain itu, pemegang visa juga tidak disyaratkan untuk memasuki Qatar terlebih dahulu di samping pemegang kad “Hayya” juga diberikan tempoh melawat Arab Saudi selama dua bulan sehingga 11 Januari 2023,” katanya.

Kementerian Luar Arab Saudi pada 24 Ogos lalu membenarkan pemegang kad “Hayya” untuk melawat negara teluk itu selama 60 hari. –AlHijrah Online


RMK12: KURIKULUM STEM BAHARU AKAN DIPERKENAL SEBAGAI PERSEDIAAN PELAJAR KUASAI 4IR

KUALA LUMPUR: Kurikulum Sains, Teknologi, Kejuruteraan dan Matematik (STEM) yang baharu, merangkumi bidang teknologi digital akan diperkenalkan bagi menyediakan pelajar untuk menguasai Revolusi Perindustrian Keempat (4IR).

Menurut Kajian Separuh Penggal Rancangan Malaysia ke-12 (RMK12) yang dikeluarkan Kementerian Ekonomi hari ini, usaha itu akan dilaksanakan bagi meningkatkan enrolmen murid dalam STEM bagi menambah baik bidang itu.

“Selain itu, kaedah latihan dan pengajaran guru dalam kemahiran pemikiran kritis, pembelajaran kreatif dan penyelesaian masalah akan dipertingkatkan lagi bagi membangunkan kemahiran murid untuk masa hadapan,” menurut kajian itu.

Kajian itu turut melaporkan usaha memantapkan pembangunan modal insan MADANI melalui penerapan Karamah Insaniah dalam kalangan murid sekolah akan diperluas dengan pelaksanaanya menerusi kaedah pengajaran dan pembelajaran (PdP) di dalam dan di luar bilik darjah.

Penerapan itu akan memberi penekanan kepada aspek pembentukan akhlak dan pembangunan sahsiah bagi membina jati diri dalam kalangan murid untuk melahirkan generasi yang berdaya tahan dan berdaya saing.

Sementara itu, kajian itu memaklumkan sistem digital untuk meningkatkan keberkesanan proses penyaringan permohonan program baharu yang ditawarkan universiti awam akan dibangunkan bagi menangani ketidakpadanan kemahiran di peringkat sumber, sekali gus meminimumkan bilangan kursus pelengkap tambahan

Sistem itu akan disepadukan dengan pangkalan data yang berkaitan, termasuk unjuran pekerjaan, penawaran program pengajian pada peringkat antarabangsa dan program yang telah diakreditasi.

Pelan pendigitalan yang komprehensif bagi institut pengajian tinggi (IPT) awam juga akan dirangka merangkumi enam bidang tumpuan iaitu tadbir urus, kecemerlangan akademik, kompetensi digital, infrastruktur dan infostruktur digital, penyelidikan dan inovasi serta pembudayaan digital.

Selain itu, rangka kerja akan diwujudkan bagi mengharmonikan ekosistem pendidikan tinggi melalui penjajaran program yang ditawarkan oleh semua IPT dengan aspirasi nasional dan maklumat mengenai program yang ditawarkan akan dikumpul dan diklusterkan berdasarkan aspirasi negara serta bidang tujahan.

Rangka kerja itu akan menetapkan IPT awam menerajui sekurang-kurangnya satu keutamaan negara manakala program yang ditawarkan oleh IPT swasta menjadi pelengkap, selain akan menggariskan mekanisme penilaian yang lebih mantap bagi program pengajian yang ditawarkan oleh IPT swasta.

Di samping itu, peranan IPT dalam penyelidikan sosial juga akan diperluas dalam aspek berkaitan nilai hormat, kesaksamaan, kepelbagaian budaya, tradisi keagamaan serta sejarah negara untuk memupuk nilai ihsan selaras dengan aspirasi Malaysia MADANI.

Inisiatif ini akan membolehkan IPT memainkan peranan yang lebih aktif bagi memperkasakan komuniti dan membangunkan masyarakat yang saksama. — Alhijrah Online


Cermin gelap sukarkan operasi menyelamat

SHAH ALAM – Kenderaan yang dipasang cermin gelap tanpa had apabila
terlibat dalam kemalangan jalan raya menyumbang kepada peningkatan
risiko tahap kesukaran pasukan bomba dalam operasi menyelamat.

Ketua Pengarah Jabatan Bomba dan Penyelamat Malaysia (JBPM), Datuk  Mohammad Hamdan Wahid berkata, disebabkan cermin gelap wujud kemungkinan usaha melihat dan mengenal pasti posisi mangsa kemalangan sukar.

“Usaha untuk melihat posisi serta keadaan kecederaan mangsa dalam kereta terlibat kemalangan akan menghadapi sedikit kesukaran kepada anggota penyelamat.

“Namun dengan pemasangan cermin gelap ini sama ada cermin masih boleh dipecah untuk kerja-kerja menyelamat mangsa terperangkap kemalangan jalan raya? Jawapannya ialah ia masih boleh dilakukan kerana alat kecil dan besar yang digunakan untuk kerja glass management masih boleh berfungsi dengan baik,” katanya kepada Sinar Harian semalam.

Mohamad Hamdan berkata, bomba semasa respon kepada kes kemalangan jalan raya, ketika mengendalikan kerja-kerja operasi menyelamat untuk mengeluarkan mangsa yang terperangkap dalam kenderaan, penyelamat akan melaksanakan beberapa kaedah umpilan, regangan serta bukaan.

“Ini termasuk  glass management atau pengurusan cermin iaitu memecah dan membersihkan kekisi cermin tajam seterusnya membolehkan urusan pengeluaran mangsa daripada terperangkap.

“Peralatan untuk memecah cermin ini terdiri daripada beberapa kategori, jenis besar ia menggunakan hydraulic  cutter, spreader dan jenis ramming edge.

Jenis kecil ialah CG Cutter, atau breaker yang berbentuk pen tetapi ada mata tajam di hujungnya,” kata beliau. – SINAR HARIAN


PASANGAN KEKASIH DITAHAN DIPERCAYAI BUANG BAYI BARU LAHIR DALAM PARIT

JOHOR BAHRU: Sepasang kekasih ditahan bagi membantu siasatan berkaitan penemuan mayat bayi perempuan yang baharu dilahirkan dan dibuang ke dalam sebuah parit di Kampung Melayu Pandan, di sini semalam.

Pemangku Ketua Polis Daerah Seri Alam DSP Dr Mohd Roslan Mohd Tahir berkata pihaknya menerima maklumat berhubung penemuan mayat bayi yang masih bertali pusat itu daripada seorang wanita berusia 33 tahun pada 11.50 pagi.

Beliau berkata bertindak atas maklumat, lelaki berusia 28 tahun dan wanita berusia 27 tahun itu, yang kedua-duanya bekerja sebagai operator kilang, diberkas pada 1.30 tengah hari, hari sama.

“Polis merampas sehelai kemeja-T berwarna ungu dan kain sarung berwarna hijau yang ada kesan tompokan disyaki darah,” katanya dalam kenyataan hari ini.

Menurut Mohd Roslan, turut dirampas adalah 13 biji ubat jenama Ciproglen, masing-masing 10 biji ubat jenama Fenagesic dan Spasmin, sembilan biji ubat Anarex serta dua telefon bimbit jenis Poco dan Oppo.

Beliau berkata pasangan itu tidak memiliki rekod jenayah lampau manakala mayat bayi berkenaan dibawa ke Hospital Sultanah Aminah, di sini, untuk bedah siasat.

Katanya kedua-duanya direman empat hari bagi siasatan mengikut Seksyen 318 Kanun Keseksaan.

Terdahulu, tular beberapa keping gambar dan video berdurasi 39 saat menerusi media sosia menunjukkan orang awam menjumpai mayat bayi itu di dalam sebuah parit.

Video itu turut memaparkan orang ramai membantu mengambil bayi yang tidak berbaju dan masih bertali pusat di dalam parit tersebut.–AlHijrah Online


NOVEL KORONAVIRUS BUKAN PANDEMIK, PENTING TANGANI MAKLUMAT SALAH, KATA WHO

GENEVA: Pertubuhan Kesihatan Sedunia (WHO) pada Selasa mengatakan novel koronavirus belum menjadi pandemik,  justeru memerangi penularan “khabar angin atau maklumat palsu” kini menjadi sangat penting, lapor agensi berita Xinhua.

Pengarah Persediaan Bahaya Penyakit Berjangkit Global WHO Dr Sylvie Briand pada satu taklimat di Geneva berkata WHO percaya wabak itu bukan pandemik, tetapi ia adalah wabak yang memberikan kesan pelbagai.

Kenyataan itu berdasarkan 78 peratus kes di China setakat ini datang dari wilayah Hubei yang merupakan pusat wabak itu. Terdapat juga kes di luar Hubei sebelum wilayah itu “dikunci”.

Dr Briand berkata pihak berkuasa China telah mengambil langkah-langkah perlu untuk mengurangkan penularan wabak dan membina hospital untuk merawat pesakit, selain sebagai usaha mengurangkan kematian.

Sementara itu, beliau berkata khabar angin dan maklumat salah mengenai wabak koronavirus boleh menghambat usaha dan langkah yang diambil bagi memerangi virus tersebut.

Contohnya, demam kuning di Angola beberapa tahun lalu dan wabak Ebola di Congo. Wabak demam kuning, khabar angin mengatakan mereka yang divaksin tidak boleh meminum bir selama seminggu menyebabkan penurunan kadar vaksinasi; wabak Ebola pula khabar angin mengatakan penyakit Ebola tidak wujud, mengakibatkan berlaku halangan terhadap proses rawatan ke atas beberapa pesakit.

Justeru, sangat penting untuk menangani maklumat salah,  terutama ketika media sosial mempercepat  penyebaran maklumat tersebut.

“Ia adalah bagaimana untuk mendapatkan “maklumat yang betul di tempat yang betul, orang yang betul dan pada masa yang betul,” kata Dr Briand. — BERNAMA


KERAJAAN TERUSKAN USAHA KEKANG ELEMEN LGBT DI FILEM, TIKTOK

KUALA LUMPUR: Kerajaan bersama institusi keagamaan akan meneruskan usaha mengekang elemen gaya hidup lesbian, gay, biseksual dan transgender (LGBT) yang dipromosikan melalui filem atau media sosial seperti TikTok di negara ini.

Timbalan Menteri Komunikasi dan Multimedia Datuk Zahidi Zainul Abidin berkata kerajaan sentiasa memantau dan tegas dalam mengambil tindakan terhadap pihak yang mempromosikan elemen tersebut.

Bagaimanapun, beliau menjelaskan kerajaan sukar untuk mengawal kandungan siaran menerusi platform penstriman dalam talian Over-the-Top (OTT) yang berpangkalan di luar negara seperti Netflix.

“Peruntukan perundangan Akta Komunikasi dan Multimedia 1998 (Akta 588) tidak meliputi skop tapisan kandungan (censorship) dan jelas dinyatakan dalam Seksyen 3(3) Akta 588.

“Tambahan pula, perkhidmatan OTT seperti Netflix tidak seperti perkhidmatan penyiaran awam dan swasta dalam negara yang tertakluk pada rangka kerja pelesenan dan tapisan di bawah perundangan sedia ada,” katanya pada sesi soal jawab di Dewan Negara hari ini.

Beliau berkata demikian bagi menjawab soalan Senator Datuk Ahmad Yahaya yang ingin tahu pendirian kementerian mengenai cadangan mengawal kandungan program disiarkan di platform penstriman seperti Netflix bagi mengelakkan budaya tidak sihat terus menular dalam masyarakat.

Zahidi berkata penstriman kandungan di mana-mana platform adalah pilihan pengguna termasuklah langganan kepada perkhidmatan tersebut, justeru pengguna digalakkan melakukan kawalan kendiri selain ibu bapa atau penjaga untuk meletakkan pin akses bagi setiap profil penonton isi rumah untuk memastikan anak-anak di bawah umur tidak dapat mengakses semua kandungan tidak sesuai. – AlHijrah Online


SESAT DAN MENYELEWENG, SIS FORUM GAGAL BATAL FATWA MAIS

PUTRAJAYA: Mahkamah Rayuan di sini hari ini menolak rayuan Sisters In Islam Forum (Malaysia) (SIS Forum) untuk membatalkan fatwa Jawatankuasa Fatwa Negeri Selangor yang mengisytiharkan ia sebagai sesat dan menyeleweng daripada ajaran sebenar Islam.

Panel tiga hakim terdiri daripada Datuk Has Zanah Mehat, Datuk Che Mohd Ruzima Ghazali dan Datuk M. Gunalan yang mendengar rayuan itu mencapai keputusan majoriti 2-1.

Keputusan majoriti dicapai oleh Has Zanah dan Che Mohd Ruzima manakala Gunalan menentang.

Bagaimanapun, mahkamah membenarkan permohonan peguam Datuk Malik Imtiaz Sarwar yang mewakili SIS Forum untuk menangguhkan sementara pelaksanaan fatwa itu sementara menunggu rayuan di Mahkamah Persekutuan selesai.

Terdahulu, Che Mohd Ruzima yang menyampaikan keputusan majoriti berkata tiada merit dalam rayuan SIS Forum dan mahkamah berpandangan bahawa fatwa yang dikeluarkan oleh jawatankuasa itu bukan keputusan muktamad justeru tidak boleh dicabar melalui permohonan semakan kehakiman.

Beliau berkata peruntukan Enakmen Pentadbiran Agama Islam (Negeri Selangor) 2003 memperuntuk fatwa boleh diubah melalui pindaan, modifikasi atau pemansuhan.

“Ini bermakna pemohon boleh pada bila-bila masa memohon responden (Jawatankuasa Fatwa Negeri Selangor) untuk mengkaji semula warta fatwa tersebut sekiranya dapat dibuktikan bahawa falsafah dan pegangan mereka tidak terjumlah kepada fahaman liberalisme dan pluralisme,” katanya.

Che Mohd Ruzima juga berkata fatwa itu tidak bercanggah dengan Perkara 5 dan Perkara 8 Perlembagaan Persekutuan.

Fatwa itu, yang diwartakan oleh Kerajaan Negeri Selangor pada 31 Julai 2014, telah mengisytiharkan bahawa SIS Forum, individu dan kumpulan yang mengamalkan fahaman liberalisme serta pluralisme sebagai sesat dan menyeleweng daripada ajaran Islam.

Ia turut mengarahkan mereka supaya bertaubat dan kembali kepada ajaran sebenar Islam.

Fatwa itu juga mengarahkan mana-mana penerbitan yang mengandungi pandangan liberal dan plural hendaklah diharamkan serta dirampas selain meminta Suruhanjaya Komunikasi dan Multimedia Malaysia untuk menapis laman sesawang sosial yang bercanggah dengan ajaran Islam serta hukum syarak.

Gunalan pula memutuskan bahawa Mahkamah Tinggi terkhilaf menolak permohonan semakan kehakiman SIS Forum pada 27 Ogos 2019 kerana fatwa itu tidak terpakai kepada organisasi tersebut.–AlHijrah Online


543 KAKITANGAN NSTP TERIMA SURAT PEMBERHENTIAN HARI INI

SHAH ALAM: Seramai 543 pekerja syarikat The New Straits Times Press Malaysia (NSTP) terlibat dalam keputusan pemberhentian membabitkan tempoh perkhidmatan berakhir 12 Mac 2020.

Wartawan dan jurugambar akhbar Berita Harian, Harian Metro dan New Straits Times (NST) yang terlibat itu akan menerima surat pada hari ini.

Pengerusi Kesatuan Kebangsaan Wartawan (NUJ) NSTP, Farah Marshita Abdul Patah berkata, jumlah tersebut juga membabitkan ahli NUJ iaitu 193 orang sekali gus menjadikan hanya 143 ahli yang kekal daripada keseluruhannya seramai 336 orang.

Menurutnya, mereka yang mengalami nasib pemberhentian akan menerima surat pada hari ini.

“Sejujurnya, angka itu bukanlah satu jumlah yang kecil memandangkan ramai di antara kami yang terpaksa berkorban dalam memastikan kelangsungan syarikat.

“NUJ NSTP sangat bersimpati dengan apa yang berlaku dan kami sudah sedaya upaya memperjuangkan semua nasib ahli yang terjejas namun kami akhirnya perlu akur dan menerima keputusan syarikat meskipun ia pahit untuk ditelan,” katanya dalam kenyataan hari ini.

Farah Marshita berkata, paling penting adalah proses pemberhentian berkenaan akan berjalan lancar dan pampasan yang dijanjikan dibayar mengikut lunas undang-undang di samping nasib mereka terus terbela.

Katanya, NUJ NSTP juga juga berharap ini adalah pemberhentian terakhir yang dilakukan syarikat dan tiada lagi pekerja yang terpaksa berkorban.

“Malah NUJ NSTP juga meletakkan sepenuh kepercayaan kepada syarikat dan pihak pengurusan untuk mengembalikan NSTP ke zaman kegemilangannya,” katanya.

Beliau berkata, situasi itu mungkin adalah sesuatu berat untuk ditanggung semua yang terbabit dan juga mereka yang masih kekal, tapi mungkin keputusan itu jugalah yang terbaik buat semua.

“Buat ahli yang akan pergi, NUJ NSTP mendoakan semoga mereka dilimpahkan rezeki dan diberikan kehidupan yang lebih baik di luar sana. Bagi kakitangan yang akan kekal, teruskan berkhidmat bersama syarikat, pesan kami adalah tingkatkan semangat untuk terus maju ke hadapan.

“NUJ NSTP percaya setiap apa yang berlaku ada hikmah di sebaliknya. Sekali lagi, kami merakamkan setinggi-tinggi penghargaan dan terima kasih kepada ahli yang terbabit dalam pemberhentian ini atas kerjasama diberikan selama ini.

“Walaupun apa yang berlaku, ingatlah, anda selamanya akan menjadi sebahagian daripada keluarga NUJ NSTP,” katanya.

Difahamkan, keputusan itu akan menyebabkan operasi NSTP di setiap biro di seluruh negara terpaksa dikecilkan kepada wilayah pantai timur yang merangkumi Pahang, Kelantan dan Terengganu, utara (Pulau Pinang, Kedah, Perak dan Perlis) dan selatan (Johor, Negeri Sembilan dan Melaka).

Biro Putrajaya dan Shah Alam juga digabung manakala Sabah serta Sarawak masing-masing kekal satu cawangan dengan dua wartawan akan ditempatkan di setiap biro.

Sebelum ini, operasi akhbar tertua negara iaitu Utusan Malaysia dan Kosmo! terpaksa dihentikan bermula 9 Oktober lalu akibat keputusan penggulungan syarikat secara sukarela sekali gus menyebabkan perkhidmatan seluruh kakitangan terpaksa dihentikan dan sehingga kini mereka masih belum menerima sebarang pampasan daripada pihak syarikat Utusan Melayu (M) Berhad. — SINAR HARIAN


BOMBA SELAMATKAN KANAK-KANAK TERPERANGKAP DALAM KERETA

lPOH: Seorang kanak-kanak lelaki terperangkap di dalam kereta yang terkunci di sebuah stesen minyak di Bandar Behrang, Tanjung Malim hari ini.

Jurucakap Jabatan Bomba dan Penyelamat Malaysia (JBPM) Perak dalam satu kenyataan berkata Balai Bomba dan Penyelamat Tanjung Malim menerima panggilan mengenai insiden itu pada 8.44 pagi tadi.

“Setibanya anggota di tempat kejadian, seorang kanak-kanak berusia setahun tujuh bulan terperangkap di dalam sebuah kenderaan utiliti sukan (SUV) jenis Ford Ranger dengan enjin masih hidup semasa bapanya mengisi minyak,” katanya.

Beliau berkata anggota bomba menggunakan peralatan khas dan mengambil masa kira-kira 15 minit untuk membuka pintu kereta tersebut sehingga berjaya dan operasi tamat sepenuhnya pada 9.11 pagi.–AlHijrah Online


BANJIR: TPM NASIHAT SEMUA NEGERI ADAKAN SOLAT HAJAT

KUALA LUMPUR:  Timbalan Perdana Menteri, Datuk Seri Dr Wan Azizah Wan Ismail meminta bantuan Jabatan Kemajuan Islam Malaysia (JAKIM) untuk setiap negeri menunaikan solat hajat berikutan kes banjir semasa yang melanda Johor, Pahang dan Melaka.

“Saya memohon bantuan JAKIM untuk meminta semua negeri menunaikan solat hajat mulai hari ini dan khususnya bagi solat Jumaat bagi memohon Allah mengurangkan hujan dan banjir,” katanya.

Setakat jam 8 pagi tadi, sebanyak 101 pusat pemindahan telah dibuka menempatkan 10,030 mangsa. — AlHijrah Online


KEDAI GUNTING RAMBUT, SALUN, BAZAR RAMADAN TIDAK DIBENAR BEROPERASI SEPANJANG PKP

PUTRAJAYA: Perdana Menteri Tan Sri Muhyiddin Yassin memutuskan kedai gunting rambut, salun kecantikan dan kedai cermin mata di seluruh negara tidak dibenarkan beroperasi sepanjang Perintah Kawalan Pergerakan (PKP), kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata kerajaan juga memutuskan semua bentuk bazar Ramadan turut tidak dibenarkan beroperasi di seluruh negara sepanjang tempoh PKP dilaksanakan.

“Kerajaan telah mendengar pandangan rakyat, kerajaan juga mendapat nasihat daripada pakar-pakar tertentu dan badan bukan kerajaan mengenai perkara seperti ini,” katanya selepas mempengerusikan Mesyuarat Jawatankuasa Khas Menteri-Menteri Mengenai PKP di sini, hari ini. — BERNAMA


ELAUN GURU DAKWAH LAPANGAN DINAIKKAN KEPADA RM900

IPOH: Bermula 1 Januari 2021, elaun guru dakwah lapangan di Perak bakal dinaikkan daripada RM400 kepada RM900 sebulan.

Exco Agama Islam dan Penerangan Perak, Mohd Akmal Kamarudin berkata, kenaikan itu harus dilaksanakan kerana bayaran elaun RM400 kepada pendakwah lapangan sejak 1997 itu terlalu rendah.

“Kerajaan negeri bersetuju untuk menaikkan elaun RM400 kepada RM900, ianya berbaloi dengan usaha dan kerja mereka yang diberikan, cuma kita akan sembah maklum terlebih dahulu kepada Sultan Perak.” katanya selepas merasmikan program Ijtimak Perkaderan Dakwah Negeri Perak.

Menurut Mohd Akmal, beliau sendiri pernah menerima bayaran elaun RM400 pada 2008 semasa bertugas sebagai pendakwah lapangan, dan mengakui bayaran tersebut tidak mampu menampung kos untuk kerja-kerja dakwah.

Tambahnya, tugas guru agama dakwah lapangan adalah berbeza dengan tugas guru-guru takmir di masjid, kerana mereka berdakwah kepada masyarakat di kawasan tumpuan ramai seperti pusat membeli belah, taman permainan, serta perkampungan orang asli yang tugasannya lebih sukar. Justeru ujar Mohd Akmal, kerajaan negeri mengambil maklum perkara itu dan akan menaikkan elaun guru agama dakwah seiring dengan kenaikan guru Kelas Agama dan Fardhu Ain (KAFA) serta guru takmir.–AlHijrah Online / Hamimah Hamid


BANTUAN HAJI: UTAMAKAN GOLONGAN BERPENDAPATAN RENDAH

Penganalisis ekonomi saran bantuan haji diutamakan kepada golongan pendapatan rendah B40 dan M40.

Laporan khas bantuan haji Berita AlHijrah 18 Januari 2020. — AlHijrah Online


ZULKIFLI AJAK LAPOR AKAUN PALSU JAKIM YANG KEMBALI AKTIF DI TWITTER

KUALA LUMPUR: Akaun palsu atas nama JAKlM Malaysia atau MyJAKlM kembali aktif di laman Twitter selepas disekat sebelum ini.

Terbaharu pada 5 November lalu, akaun palsu tersebut memuat naik ciapan mengucapkan terima kasih kepada pihak Twitter kerana mengaktifkan kembali akaun tersebut.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri mengajak semua pihak untuk melaporkan akaun tersebut.

“Perhatian. Ini akaun palsu. Bukan akaun rasmi JAKIM (Jabatan Kemajuan Islam Malaysia). Sila lapor,” kata Zulkifli merujuk kepada hantaran terbaharu akaun palsu berkenaan.

Menurut Zulkifli, akaun ‘parodi’ itu mempunyai perbezaan ejaan dengan akaun asal iaitu huruf L kecil (l) menggantikan huruf I besar dalam ejaan sebenar JAKIM.

JAKIM juga telah mengesahkan akaun parodi tersebut bukan akaun rasmi agensi agama tersebut.

Ketua Unit Komunikasi Korporat JAKIM, Zakaria Othman berkata, pihaknya telah membuat laporan kepada Suruhanjaya Komunikasi Multimedia Malaysia (SKMM) untuk tindakan lanjut.

“JAKIM merasa kesal dengan tindakan yang tidak bertanggungjawab oleh pihak-pihak berkenaan yang sengaja membuat provokasi sedemikian.

“Ini merupakan kali kedua pihak berkenaan membuat akaun yang sama selepas disekat oleh Twitter pada 6 Oktober lalu.

“JAKIM menyeru orang ramai untuk sama-sama membuat laporan kepada pihak Twitter agar akaun tersebut disekat,” kata Zakaria. — AlHijrah Online


JENAZAH DATUK, CUCU MANGSA KEMALANGAN DIKEBUMI DALAM SATU LIANG LAHAD

KUALA NERUS: Jenazah datuk dan cucu tiri yang maut dalam kemalangan dua kereta di Kilometer 153, Jalan Jerangau-Jabor, Kemaman, semalam selamat dikebumikan di Tanah Perkuburan Islam Kampung Padang Polis, di sini tengah hari tadi.

Mangsa, Abd Halim Ismail, 71, yang maut di tempat kejadian dan Alisha Mardhiah Muhammad Ubaidillah Zikri, 2, yang meninggal dunia di Hospital Kemaman akibat pendarahan otak, dikebumikan dalam satu liang lahad pada 12.45 tengah hari tadi selepas solat jenazah di kediaman mereka di Kampung Pengkalan Atap, Batu Rakit.

Bapa kepada Alisha Mardhiah, Muhammad Ubaidillah Zikri Adnan, 30, berkata beliau tidak menyangka perubahan sikap yang ditunjukkan anaknya petanda beliau akan pergi selama-lamanya.

Beliau yang merupakan kakitangan Kementerian Kesihatan (KKM) di  Kuala Lumpur, berkata beberapa hari sebelum kejadian Alisha Mardhiah yang lebih mesra dengan panggilan Icha enggan bermain dengannya dan hanya mahukan ibunya.

“Sejak pulang ke rumah Khamis lepas, Icha seperti tak mahu berenggang dengan ibunya…dengan saya pun dia susah nak dekat.”

“Dalam hati memang terasa agak pelik, tetapi saya sangka ia hanya perangai budak-budak. Mungkin juga sebab kami tinggal berjauhan,” katanya ketika ditemui selepas majlis pengebumian di Tanah Perkuburan Islam Kampung Padang Polis hari ini.

Muhammad Ubaidillah Zikri berkata kemalangan semalam berlaku ketika mereka sekeluarga dalam perjalanan pulang ke Batu Rakit selepas menghadiri rumah terbuka sepupu isterinya di Perasing.

Menurut beliau ibu mertuanya, Zaiton Mohamad, 57, masih dirawat di Hospital Kemaman akibat patah paha, manakala isterinya, Nurul Fatihah Azman, 28, yang patah tangan dibenarkan pulang untuk menghadiri majlis pengebumian anak perempuan mereka.

“Menurut doktor, anak dalam kandungan isteri yang berusia lima bulan juga telah meninggal dunia akibat hentakan kuat. Rawatan susulan akan diberikan selepas ini,” katanya.

Dalam kejadian semalam, enam mangsa termasuk Abd Halim dan Alisha Mardhiah maut, manakala tujuh lagi cedera selepas kereta dinaiki mereka bertembung.

Empat lagi mangsa yang maut ialah Nor Nadia Natasha Abu Bakar, 23; Nur Syafinaz Naura Saiful Azwan, 2; Tuan Yah Dollah, 61; dan Rosliza Mat Hussin, 38.–AlHijrah Online


BEKAS PENGERUSI AIRASIA BHD DATUK PAHAMIN RAJAB MENINGGAL DUNIA

KUALA LUMPUR: Bekas pengerusi dan pengasas bersama AirAsia Bhd Datuk Pahamin A Rajab meninggal dunia akibat serangan jantung di London, United Kingdom, malam tadi.

Berita duka itu dikongsikan menantunya yang juga pelakon, Azhar Sulaiman menerusi hantaran video di Instagram, awal pagi ini.

Menurut Azhar, Allahyarham Pahamin dalam perjalanan menghadiri majlis graduasi anaknya di London.

“Assalamualaikum semua, saya nak maklumkan my father in-law (bapa mentua) Datuk Pahamin A Rajab just passed away (meninggal dunia). Dia baru sampai London, kena heart attack (serangan jantung) dalam plane (penerbangan). So now my mother in-law and my son Rees (sekarang ibu mentua dan anak lelaki saya Rees) berada di London.

“Dia pergi ke London untuk menghadiri graduation my son (graduasi anak lelaki saya). All of us (Kita semua)akan pergi ke London on Monday (pada Isnin), marilah kita sama-sama bacakan al-Fatihah untuk my father in-law(bapa mentua saya). Semoga Allah menempatkan arwah bersama dengan orang beriman,” katanya dalam video berkenaan.

Pahamin, 77,  pernah menyandang jawatan Ketua Setiausaha Kementerian Perdagangan Dalam Negeri dan Hal Ehwal Pengguna bermula 1998 hingga 2001 dan dilantik sebagai Ketua Pengarah Jabatan Pengangkutan Jalan (JPJ) bermula 1974 hingga 1998. — AlHijrah Online